


	APSTIPRINĀTS
LVC 2026.gada 3.jūlija Projektu vadības grupas sanāksmē,
Protokols Nr.31


Valsts galvenā autoceļa A4 Rīgas apvedceļš (Baltezers–Saulkalne) pārbūve par ātrgaitas autoceļu posmā no autoceļa A2 līdz autoceļam A6*
PROJEKTĒŠANAS UZDEVUMS

	[bookmark: _Toc477439835][bookmark: _Toc945984][bookmark: _Toc476131744]

ESOŠĀS SITUĀCIJAS APRAKSTS UN IECERE
Autoceļu raksturojums:
· posms atrodas Salaspils un  Ropažu novados;
· [bookmark: _Hlk81899442]a/c A4 posma sākums 0,300* km (raksturojums – a/c A4 un rampas savienojuma vieta), a/c A4 posma beigas 19,600* km (raksturojums – ceļa pārvada pār dzelzceļu deformācijas šuve);
· ceļu nozīme – galvenais autoceļš;
· ceļu kategorija – AI pēc LVS 190-2;
· atļautais braukšanas ātrums – 90, 70 un 50 km/h (esošo krustojumu dēļ);
· brauktuvju skaits – 1;
· braukšanas joslu skaits – 2 joslas;
· a/c A4 esošā ceļa normālprofils modificēts NP 10,5;
· braukšanas joslas platums – 3.75 m;
· nomales platums – 1.50 m;
· asfalta platums ir 8,00 m;
· ceļa klātnes platums ir 11.00 m;
· projektējamā posmā ir LVC piederoši stāvlaukumi;
· Lielās Juglas tilts 4,20 km; Ķivuļurga tilts 9,66 km; Mazās Juglas tilts 14,00 km; 
· segums - asfalts;
· apgaismojuma objekti projektējamā posmā – a/c A4 2,9 km (Upesciema krustojums); a/c A4 4,9 km (krustojums ar a/c P2, Papīrfabrika); a/c A4 7,4 km (pagrieziens uz Muceniekiem); a/c A4 9,35 km (krustojums ar a/c P4, Ērgļu krustojums); a/c A4 14,3 km (krustojums ar a/c P5, Tīnūžu ceļš);
· luksofora objekti projektējamā posmā (5 luksofori) – a/c A4 2,9km (Upesciema krustojums); a/c A4 4,9km (krustojums ar a/c P2); a/c A4 7,4km (pagrieziens uz Muceniekiem); a/c A4 9,3km (krustojums ar a/c P4, Ērgļu ceļš); a/c A4 14,3km (krustojums ar a/c P5 , Tīnūžu ceļš);
· meteostacija – a/c A4 7,7 km;
· mainīgās informācijas zīmes – a/c A4 7,6 km un 7,7 km;
· satiksmes uzskaites punkts – a/c A4 7,8 km un 14,7 km;
· periodiskais satiksmes uzskaites punkts – a/c A4 1,1 km un 12,7 km;
· vidējā ātruma kontroles iekārtas – a/c A4 9,65 km,  13,9 km, 14,5 km un 19,98 km; 
Autoceļš A4 pieslēdzas 2 valsts galvenajiem autoceļiem (A2 “Rīga - Sigulda - Igaunijas robeža (Veclaicene)” un A6 “Rīga - Daugavpils - Krāslava - Baltkrievijas robeža (Pāternieki)”), tas krustojas ar 3 valsts reģionālajiem autoceļiem (P2 „Juglas papīrfabrikas ciemats – Upesciems”, P4 „Rīga – Ērgļi” un P5 „Ulbroka – Ogre”), 4 valsts vietējiem autoceļiem (V31 „Pievedceļš Muceniekiem”, V52 „Pievedceļš Cekules stacijai”, V54 „Pievedceļš Langstiņiem” un V57 „Salaspils – Domeri”), vairākiem pašvaldības autoceļiem, uzņēmumu un māju ceļiem.
Esošajā situācijā autoceļš A4 ir vienbrauktuves ceļš ar vienu joslu katrā virzienā. Autoceļam A4 ir modificēts NP 10.5 normālprofils, kuram ir palielināts malas joslas platums no 0.25 m uz 0.50 m, veidojot kopējo asfalta segas platumu 8.00 m. Nomales izbūvētas 1.50 m platas kā rezultātā autoceļa A4 klātnes platums ir 11.00 m. Autoceļa A4 segums ir asfaltbetons, kura stāvoklis ir labs, atsevišķās vietās segumā redzamas plaisas. Autoceļu šķērso un tam piekļaujas vairākas inženierkomunikācijas. Lielākās no tām ir 110 kV elektrolīnija, maģistrālie gāzesvadi, maģistrālie sakaru kabeļi un maģistrālais ūdensvads. 
Saskaņā ar pašlaik novērotajiem braukšanas apstākļiem, esošā ceļa ģeometriskie parametri un platumi ir praktiski izsmēluši savas transporta caurlaides spējas. Arī ceļu mezglu neatbilstība normatīvu prasībām padara cauri ejošās tranzītsatiksmes plūsmas saraustītas un nevienmērīgas intensīvākajās diennakts stundās. 
Visi esošie ceļu šķērsojumi ir vienlīmeņa. Saistībā ar uzstādītajiem luksoforiem autoceļu krustojumu vietās uz autoceļa A4 noteikts ātruma ierobežojums – 70 un 50 km/h, Sakarā ar ceļa ass līnijas liekumu, atsevišķās vietās ir apgrūtināti veikt apdzīšanas manevru. 
2024. gadā ir izstrādāts būvprojekts minimālā sastāvā “Valsts galvenā autoceļa A4 Rīgas apvedceļš (Baltezers-Saulkalne) iespējamās pārbūves ietekmes uz vidi novērtējums” risinājumu aktualizācija ātrgaitas ceļa būvniecībai.
			Būvprojekta minimālā sastāvā ietvaros (ievērojot mērķi autoceļu A4 pārbūvēt par ātrgaitas autoceļu) tika izstrādāti ūdens šķēršļu, dzelzceļa līniju, krustojumu dīvlīmeņu un velobraucēju autoceļu A4 šķērsojošā infrastruktūras šķērsojumu principiālie risinājumi, kā arī autoceļa A4 trases pārbūves risinājumi par divbrauktuves ātrgaitas autoceļu.
 Būvprojekta mērķis - izstrādāt dokumentāciju, kas ir nepieciešama valsts galvenā autoceļa A4 Rīgas apvedceļš (Baltezers – Saulkalne) posmā no autoceļa A2 līdz autoceļam A6 pārbūvei par ātrgaitas autoceļu, t.sk. visu esošo vienlīmeņa krustojumu pārbūvei par ar dīvlīmeņu ceļu mezgliem, kā arī paralēlo ceļu un citas infrastruktūras izbūvei. Projektēšanas gaitā (starpziņojuma stadija) jāizstrādā būves sadalījums būvniecības kārtās atbilstoši projektēšanas uzdevuma attiecīgajā sadaļā aprakstītajam, nodrošinot katras kārtas tehnisko, funkcionālo un normatīvo atbilstību patstāvīgai realizācijai un nodošanai ekspluatācijā. Projektētājam, iesniedzot pamatojumu, drīkst piedāvāt citādāku kārtu dalījumu, kas optimizē būvdarbu loģistiku, secību un savstarpējo atkarību, tādējādi maksimāli atvieglojot būvniecības procesa īstenošanu. Autoceļa nodošana ekspluatācijā ir paredzēta pa būves kārtām, norādot ceļa posmu robežas un secību. 
			Būvniecību iecerēts veikt Satiksmes ministrijai piekrītošo/īpašumā esošo zemes vienību robežās vai zemēs, kas apzinātas un noteiktas balstoties uz būvprojekta minimālā sastāvā ietvaros izstrādātiem risinājumiem. 
Esošos tiltus (Lielās Juglas tilts km 4,20 un  Mazās Juglas tilts km 14,10) un liela izmēra (d>2m) caurtekas (Ķivuļurgas caurteka km 9,66) iecerēts pārbūvēt, paredzot esošo konstrukciju nojaukšanu un jaunu  būvniecību. Projektēt ilgmūžīgas konstrukcijas ar minimāliem ekspluatācijas izdevumiem, atbilstošu satiksmes drošības līmeni, gājēju un autobraucēju komfortu un estētiski kvalitatīvu risinājumu. 

PLĀNOTĀS BŪVDARBU IZMAKSAS 230 000 000,00 EUR (ar PVN)                      

ĪPAŠUMU RAKSTUROJUMS, KADASTRA INFORMĀCIJA:
Plānotā būvniecības iecere skar sekojošus valstij Satiksmes ministrijas personā īpašumā un VSIA “Latvijas Valsts ceļi ” pārziņā esošus nekustamos īpašumus: 

80600110149002 - Autoceļa A4 1.posms (Garkalnes pag.)
80600110149001 - Lielās Juglas tilts autoceļa A4 km 4.200
80600120184001 - Autoceļa A4 2.posms (Garkalnes pag.)
80840150083001 - Autoceļa P4 2.posms (Ropažu pag.) 
80310150913003 - Autoceļa A4 1.posms (Salaspils pag.)
80310150453002 - Valsts galvenā autoceļa A4 "Rīgas apvedceļš" km 14.0 sastāvā esošs automašīnu stāvlaukums
80310150913004 - Tilts pār Mazo Juglu autoceļa A4 14,10 km
80310150923003 - Autoceļa A4 2.posms (Salaspils pag.)
80310030531003 - Autoceļa P5 2.posms (Salaspils pag.)
80310070369001 - Valsts vietējais autoceļš V57 Salaspils-Domeri posms km 4.164-5.236
80310110141001 - Autoceļš A4 1.posms (Salaspils pag.)

ATBILSTĪBA VIETĒJĀS PAŠVALDĪBAS TERITORIJAS PLĀNOŠANAS DOKUMENTIEM:
Ropažu novada Ropažu pagasta teritorijas plānojums apstiprināts 2022. gada 26. oktobrī (Lēmums Nr. 1684; prot. Nr. 51/2022, 28.§) Par Ropažu novada Ropažu pagasta teritorijas plānojuma grafiskās daļas un teritorijas izmantošanas un apbūves noteikumu apstiprināšanu”. Grozījumi apstiprināti 2023. gada 25. janvārī lēmums Nr.1972 (prot. Nr.58/2023, 32.§).
Ropažu novada Stopiņu pagasta teritorijas plānojuma grozījumi apstiprināti 2022. gada 21. decembrī lēmums Nr.1854 (prot. Nr.55/2022,26.§). “Par Ropažu novada Stopiņu pagasta teritorijas plānojuma grozījumu apstiprināšanu”. Grozījumu grozījumi apstiprināti 2023.gada 26. aprīlī lēmums Nr.2270 (prot. Nr.65/2023,34.§).Grozījumi 2026. gada 25. martā lēmums Nr. 525 ( prot. Nr. 23/2026.8.§) “Par Ropažu novada Stopiņu pagasta teritorijas plānojuma grozījumiem”. 
Salaspils novada teritorijas plānojums apstiprināts 2013. gada 12. jūnijā (prot. Nr.11, 2.§) Par Salaspils novada teritorijas plānojuma galīgās redakcijas apstiprināšanu” .


NOTEIKTIE APGRŪTINĀJUMI:
Atbilstoši publiskajā portālā www.kadastrs.lv  Augstas detalizācijas topogrāfiskās informācijas datu slānī pieejamajai informācijai, plānotajā būvdarbu zonā noteikti sekojoši apgrūtinājumi: Elektropārvades līnijas 0,4kV, 20kV, 110kV, 330kV; 0,4kV, 20kV elektrokabeļi, elektronisko sakaru kabeļi, elektronisko sakaru kabeļu kanalizācija, elektronisko sakaru gaisvadu piekarkabeļi, elektronisko sakaru optiskie kabeļi apgaismojuma līnijas, ūdensvads, drenāža, lietusūdens kanalizācija, augsta spiediena pazemes gāzes vads, vidēja spiediena pazemes gāzes vads. INFORMĀCIJA PIEEJAMA DAĻĒJI.
Teritorijas plānojumā noteikti sekojoši apgrūtinājumi vai apgrūtinātas teritorijas: Mežu aizsargjosla ap Rīgas pilsētu; Lielās Juglas upes aizsargjosla un applūstoša teritorija pie upes; Ķivuļurgas upes aizsargjosla un applūstoša teritorija pie upes; Aizsargjosla ap DUS (pie krustojuma ar P4); Mazās Juglas upes aizsargjosla un plūdu riska teritorija pie upes Salaspils pagastā (1% applūduma varbūtību); Aizsargjosla ap ūdens ņemšanas vietām; Derīgo izrakteņu teritorija Salaspils pagastā aptuveni no 18 līdz 19 km; Dzelzceļa aizsargjosla; Daugavas upes aizsargjosla; Ģeodēziskā tīkla punkti- 1) N1 (6927) uz z.v. 80600110149, 80600110251 robežas (krustojumā ar Skolas ielu Upesciemā), 2) N1(6058) zemes vienībā 80600110149 blakus z.v. 80600110642.
NOSLĒGTIE SADARBĪBAS LĪGUMI PAR CEĻU ZEMES NODALĪJUMA JOSLAS VAI CEĻU ZEMES NODALĪJUMA JOSLAS BEZATLĪDZĪBAS LIETOŠANAS TIESĪBU LĪGUMI:

1) 05.10.2025. līgums Nr.01/111 ar Lattelecom SIA 12,300-12,300 km; 
2) 08.05.2008. līgums Nr.01/29 ar Lattelecom SIA 9,400-10,00 km; 
3) 27.11.2014. līgums Nr. 113/01 ar LVRTC 14,200-17,500 km; 
4) 04.12.2017. līgums Nr.13/01 ar Lattelecom SIA 1,340-5,281 km; 
5) 08.09.2025. līgums Nr. LVC/2025/1.KL151 ar SIA TET 15,540 km; 
6) 30.01.2015. līgums Nr.23/01 ar Garkalnes novada pašvaldību 2,860-2,920 km.

1. [bookmark: _Ref947407][bookmark: _Toc71885901]PASŪTĪTĀJA SNIEGTIE DOKUMENTI, INFORMĀCIJA, DATI 
1.1. [bookmark: _Ref535827997]Uzsākot projektēšanu Izpildītājam no Pasūtītāja projekta vadītāja jāsaņem šāda informācija:
1.1.1. Būvatļauja.
1.1.2. [bookmark: _Hlk529262341]Dati par satiksmes intensitāti, sastāvu, tajā skaitā lielgabarīta transporta maršrutiem, satiksmes prognozi 20 gadu perspektīvā, plānotajiem attīstības projektiem. 
1.1.3. Dati par nostiprināto valsts īpašumu robežu zīmju veidu un novietojumu dabā zemes vienībām  ar kadastra apzīmējumiem 80600070437, 80600070444, 80600080292, 80600110149, 80600120184, 80600120183, 80840060049, 80840120060, 80840120059, 80840120101, 80960060055, 80310030530, 80310150913, 80310150923, 80310150922, 80310030531, 80310070379, 80310110141, 80310170148.
1.1.4. Informācija par konstruktīvo kārtu izbūves un segumu atjaunošanas vēsturi un būves ģeometriskiem parametriem, informācija par kūkumojošiem posmiem, pievienojumu un caurteku saraksti. 
1.1.5. Tiltu, hidrotehnisko būvju, tuneļu un caurteku (L≥2 m) galveno inspekciju dati. 
1.1.6. Līgumu kopijas par ceļu zemes nodalījuma joslas nodošanu bezatlīdzības lietošanā, nomas, sadarbības vai cita veida līgumu kopijas par ceļu zemes nodalījuma joslas un ar to saistīto būvju nodošanu lietošanā vai izmantošanu, tajā skaitā inženiertīklu izvietošanu paralēli autoceļam,  kā arī informācija par pārbūvējamā ceļa posmā aktuālajām būvniecības iecerēm. 
1.1.7. Būvprojekts minimālā sastāvā “Valsts galvenā autoceļa A4 Rīgas apvedceļš (Baltezers – Saulkalne) iespējamās pārbūves ietekmes uz vidi novērtējums” risinājumu aktualizācija ātrgaitas ceļa būvniecībai.
2. [bookmark: _Toc71885902][bookmark: _Ref947375]IEINTERESĒTO INSTITŪCIJU NOTEIKUMI
2.1. Jāpieprasa un jāsaņem projektēšanai nepieciešamie saistošie tehniskie noteikumi. 
2.2. Par saņemtajiem tehniskajiem noteikumiem nekavējoties, bet ne vēlāk kā 5 dienu laikā,  jāinformē Pasūtītāja Projekta vadītājs, nosūtot saņemtos tehniskos noteikumus uz e-pastu ar detalizētu izvērtējumu par tehnisko noteikumu prasību pamatotību, pamatojot ar normatīvajos aktos noteikto. Izpildītājs ir atbildīgs par saņemto tehnisko noteikumu prasību ievērošanu un to ievērtēšanu būvprojekta izstrādē.
2.3. [bookmark: _Toc71885903]Būvprojekta risinājumu atkāpes no tehnisko noteikumu prasībām jāsaskaņo ar Pasūtītāju, institūciju, kas izsniedza tehniskos noteikumu, un citām ieinteresētajām pusēm.
3. VEICAMĀS IZPĒTES
3.1. [bookmark: _Ref2781570][bookmark: _Toc477439841]Esošā ceļa tehniskais stāvoklis 
3.1.1. Projektēšanas sākumā jāizbrauc autoceļa posms abos virzienos, veicot video ierakstu.  
3.1.2. Ar projekta vadītāju un LVC reģionālās nodaļas pārstāvi jāapseko posms, novērtējot konstrukciju stāvokli, ceļa mezglus un risināmās problēmas, precizējot objekta sākuma un beigu adreses, izvērtējot faktiski esošos pievienojumus un to atbilstību reģistram. Apsekošanā konstatētais jāapraksta atskaitē un jāraksturo ar fotoattēliem.
3.2. [bookmark: _Ref947584]Būvkonstrukcijas
3.2.1. Esošās Būvkonstrukcijas, kuras būvprojekta izstrādes rezultātā paredzēts saglabāt un atjaunot, jāapseko “rokas stiepiena” attālumā un jāsagatavo apsekošanas tehniskā atskaite.
3.2.2. Prasības Būvkonstrukciju ģeotehniskajai izpētei skatīt Pielikumā Nr.1.
3.3. [bookmark: _Ref2781606]Ūdens novades sistēma
3.3.1. Izpētes stadijā pietiekamā apjomā, tajā skaitā ārpus projektam nepieciešamo zemju platībām (būvprojekta minimālā sastāva ietvaros paredzamās nodalījuma joslas), jāizvērtē autoceļam piegulošo teritoriju hidroloģiskie apstākļi. Izpētes ietvaros jāanalizē dabiskie ūdens noteces ceļi (grāvji, upes, strauti u. tml.) un meliorācijas sistēmas, nosakot to piederību, darbību un noteces baseinus, kā arī jāizvērtē apvidus hidroloģiskā režīma ietekme uz ceļa segas un klātnes konstrukcijām. Jānovērtē esošo caurteku un meliorācijas sistēmu tehniskais stāvoklis tādā detalizācijas pakāpē, lai starpziņojumā varētu iesniegt pārskatu par skarto meliorācijas sistēmu piederību un nozīmi atbilstoši Meliorācijas likuma 8. pantam, ietverot tehniskā stāvokļa aprakstu, novērtējumu un foto fiksāciju. Izpētes rezultātā jānosaka nepieciešamie meliorācijas sistēmu sakārtošanas pasākumi, tai skaitā minimālie grāvju tīrīšanas attālumi un citi darbi, kas nodrošina efektīvu ūdens novadi no autoceļa konstrukcijas un nepieļauj tās negatīvu ietekmi uz apkārtējo teritoriju hidroloģisko režīmu. 
3.3.2. Jāizvērtē esošo caurteku zem autoceļa un meliorācijas sistēmu tehniskais stāvoklis, novietojums un hidrauliskā kapacitāte, lai noteiktu to pārbūves, nomaiņas vai likvidācijas nepieciešamību un nodrošinātu atbilstošu ūdens novades sistēmas projektēšanu. Izvērtējuma rezultāti jāatspoguļo būvprojekta dokumentācijā. 
3.3.3. Jāizvērtē plānoto inženiertehnisko risinājumu ietekme uz autoceļam piegulošajiem īpašumiem, tajā skaitā ārpus projektam nepieciešamo zemju platībām (būvprojekta minimālā sastāva ietvaros paredzamās nodalījuma joslas), un tajos esošajām meliorācijas sistēmām, atbilstoši likuma “Par autoceļiem” 16. panta piektajā daļā noteiktajam. Izvērtējumā jānosaka arī nepieciešamība veikt koplietošanas meliorācijas sistēmu tīrīšanas vai pārbūves darbus, ja tajās paredzēts novadīt ūdeni no autoceļa. Izvērtējuma rezultāti jāatspoguļo būvprojekta dokumentācijā. 
3.3.4. Jāiegūst dati par faktiskajiem nokrišņu apjomiem un intensitātēm autoceļa posma atrašanās vietā un attiecīgajā reģionā, jāveic to izvērtējums un salīdzinājums ar normatīvajos aktos noteiktajām vērtībām. Virszemes ūdens novades risinājumu projektēšanā jāizmanto sliktākie (lielākie) aprēķinātie novadāmā ūdens apjomi un intensitātes, izmantojot tos hidroloģiskajos un hidrauliskajos aprēķinos. Izvērtējuma rezultāti jāatspoguļo būvprojekta dokumentācijā. 
3.4. [bookmark: _Hlk70589598]Esošā un perspektīvā satiksme, mazaizsargātie satiksmes dalībnieki (gājēji un/vai velosipēdisti), sabiedriskais transports, stāvlaukumi, apgaismojums
3.4.1. [bookmark: _Hlk529262713][bookmark: _Hlk529281407]Jāaprēķina perspektīvā satiksmes intensitāte, ņemot vērā aktuālos izejas datus no Pasūtītāja, vai, ja Pasūtītājam nav aktuālo datu, Izpildītājam jāveic satiksmes intensitātes uzskaite dabā (tajā skaitā – jāiegūst dati par esošo gājēju un velosipēdu pārvietošanās virzieniem un intensitātēm). Izpildītājam jāveic satiksmes (arī gājēju un velosipēdistu) plūsmas intensitātes uzskaite krustojumos ar valsts autoceļiem un citās nozīmīgākajās vietās (krustojumi, gājēju pārejas u.c.). 
3.4.2. Jāiesniedz izvērtējums par mazaizsargāto satiksmes dalībnieku plūsmu un infrastruktūru (gājēju/velosipēdu ceļi, pārejas, apgaismojums utt.) projektējamā ceļa posmā. Jāiesniedz izvērtējums par mazaizsargāto satiksmes dalībnieku ceļa un pāreju nepieciešamību. 
3.4.3. [bookmark: _Hlk70589982]Jāiegūst informācija par sabiedriskā pasažieru transporta kustības maršrutiem, kustības sarakstiem un pasažieru skaitu sabiedriskā transporta pieturvietās. Jāiesniedz izvērtējums par esošo sabiedriskā transporta pieturvietu novietojumu un gājēju ietvju nepieciešamību no tām līdz tuvākajiem interešu piesaistes objektiem. 
3.4.4. Jāiesniedz esošo stāvlaukumu tehniskā stāvokļa apraksts un novērtējums.
3.4.5. Jāizvērtē esošā apgaismojuma infrastruktūras atjaunošanas un/vai jauna apgaismojuma ierīkošanas nepieciešamība, norādot pamatojumu. 
3.4.6. [bookmark: _Hlk25230950][bookmark: _Ref947606] Jāpasūta 3. stadijas ceļu drošības audita atzinums uz gala ziņojumu un jāizvērtē audita ieteikumi, atbilstoši Ministru kabineta 2008. gada 25. novembra noteikumiem Nr. 972 „Ceļu drošības audita noteikumi”. Atbildēm uz ceļu drošības audita atzinuma ieteikumiem, ja ieteikumi netiek ņemti vērā vai tiek ņemti vērā daļēji, ir jābūt pamatotām ar pietiekami izvērstu argumentāciju. Sagatavotās atbildes uz audita ieteikumiem pēc ceļu drošības audita atzinuma saņemšanas jānosūta saskaņošanai Pasūtītājam (saskaņot ar LVC struktūrvienībām – caur LVC projektu vadītāju). Pamatojoties uz saskaņotajām atbildēm jāsagatavo un 30 dienu laikā pēc ceļu drošības audita atzinuma saņemšanas jānosūta atbildes vēstule par ceļu drošības audita sniegto ieteikumu ievērtēšanu šādiem adresātiem: Satiksmes ministrija, CSDD un informācijai Pasūtītājam.   
3.5. Aizsargājamie objekti
3.5.1. Jānoskaidro vai projektējamā objekta tuvumā atrodas dabas, vai kultūras pieminekļi. Būvprojekta risinājumos jānorāda, kādas darbības (aizsardzības risinājumi) ir jāveic vai kādi ierobežojumi jāievēro objektu tuvumā vai aizsargjoslā. 
3.5.2. Jāizvērtē vai Satiksmes ministrijai piekrītošo vai īpašumā esošo zemes vienību robežās atrodas īpaši aizsargājami koki, stādītas koku rindas vai atsevišķi augstvērtīgi koki ar iespējamu estētisku un ekoloģisku vērtību, koki māju tuvumā vai mērķtiecīgi veidoti apstādījumi (dzīvžogi, krūmi, iekopts dārzs u.tml). 
Ja būvprojekta risinājumi paredz minēto koku ciršanu vai darbus koku sakņu kritiskajā sakņu aizsardzības zonā (5 x stumbra diametra attālumā no koka), Izpildītājam nepieciešams piesaistīt sertificētu arboristu-koku vērtētāju vai sertificētu Eiropas koku tehniķi. Koku novērtējums jāveic atbilstoši Latvijas Kokkopju - Arboristu biedrības (LKAB) rekomendējošām vadlīnijām, izmantojot LKAB metodiku “Ārpus meža augošo koku vizuālās novērtēšanas metodika” (www.kokiem.lv). Pēc koku novērtējuma informācijas apstrādes tiek sagatavots atzinums. 
Izpildītājam jāsagatavo izcērtamo, kopjamo un pārstādāmo koku/apstādījumu saraksts. Nociršanas gadījumā jāpiedāvā arī alternatīvi risinājumi. Jānorāda alternatīvo risinājumu būvdarbu un ekspluatācijas izmaksas, ietekme uz būves ilgmūžību un citas svarīgākās īpašības. Iepriekš minētajā sarakstā jānorāda arī koki, kuru celma caurmērs projektēšanas brīdī ir >17 cm (ciršanas brīdī var sasniegt noteiktos 20 cm), kā arī citi koki, kuru ciršana atbilstoši Ministru kabineta 2012. gada 2. maija noteikumu Nr. 309 „Noteikumi par koku ciršanu ārpus meža” prasībām ir jāsaskaņo. 
Pēc starpziņojuma apstiprināšanas izcērtamo koku saraksts jāsaskaņo ar atbildīgajām institūcijām un jāsaņem pašvaldības izsniegta koku ciršanas atļauja.
3.6. [bookmark: _Ref947971]Topogrāfiskā uzmērīšana, ģeodēziskie punkti
3.6.1. Prasības ir norādītas PU pielikumā Nr. 6. “Topogrāfiskā uzmērīšana, ģeodēziskie punkti”. 
3.7. [bookmark: _Ref947952]Ģeotehniskā izpēte
3.7.1. Prasības ir norādītas PU pielikumā Nr. 1. “Prasības ģeotehniskās izpētes darbiem”. 
4. [bookmark: _Toc71885904][bookmark: _Hlk532220573]PRASĪBAS ZEMJU UN ĪPAŠUMU JAUTĀJUMIEM 
4.1. [bookmark: _Ref2601445]Prasības ir norādītas PU pielikumā Nr. 7. “Prasības zemju un īpašumu jautājumiem”.
5. [bookmark: _Toc71885905]PRASĪBAS TEHNISKAJIEM RISINĀJUMIEM
5.1. Vispārīgās prasības
5.1.1. Izstrādāt Būvprojektu pamatojoties uz Latvijas standarts (LVS), būvniecības normatīvu, būvatļaujā izvirzīto projektēšanas nosacījumu, kā arī uz LVC www.lvceli.lv publicētajām specifikāciju, vadlīniju un ieteikumu aktuālajām redakcijām:
1) Ieteikumi ceļu projektēšanā – https://lvceli.lv/celu-tikls/tehniskie-noteikumi-metodiskie-noradijumi/normativie-akti/
2) Vadlīnijas – https://lvceli.lv/celu-tikls/tehniskie-noteikumi-metodiskie-noradijumi/vadlinijas-buvobjekta-izpilddokumentacijas-sistematizesanai/
3) Specifikācijas – https://lvceli.lv/celu-tikls/tehniskie-noteikumi-metodiskie-noradijumi/specifikacijas/
5.1.2.  Būvprojekta izstrādi jāveic balstoties uz būvprojekta minimālā sastāvā ietvaros jau izstrādātiem risinājumiem. Būvprojekta izstrādes gaitā, kritiski izvērtējot būvprojekta minimālā sastāvā ietvaros izstrādātos risinājumus, ir pieļaujams tos precizēt vai uzlabot, pamatojot to nepieciešamību.
5.1.3. Būvprojekta risinājumu detalizācijai jābūt tādai, lai nodrošinātu projektēšanas uzdevuma un tehnisko noteikumu un Publisko iepirkumu likuma prasību izpildi, bet nepamatoti neierobežo būvdarbu veicēja iespējas izvēlēties būvizstrādājumus un tehnoloģijas. Prasībām jābūt pamatotām, nepieciešamām un konkurenci veicinošām (piemēram, norādot vērtību diapazonu nevis precīzu skaitli), ievērojot Publisko iepirkumu likuma 20. panta prasības. 
5.1.4. Saskaņojot ar Pasūtītāju ir pieļaujams paplašināt darbu robežas, lai izveidotu atbilstošus ceļa salaidumus plānā, profilā, kā arī nodrošinātu segas konstrukcijas pakāpienveidīgu izbūvi. 
5.1.5. Koku aizsardzības un kopšanas risinājumi jāparedz tiem saglabājamiem kokiem (īpaši aizsargājami koki, stādītas koku rindas vai atsevišķi augstvērtīgi koki ar iespējamu estētisku un ekoloģisku vērtību), kuri atrodas autoceļa pārbūves risinājumu zonā un darbi ir paredzēti koku sakņu kritiskajā sakņu aizsardzības zonā (5 x stumbra diametra attālumā no koka). Koku aizsardzības un kopšanas risinājumi jāparedz atbilstoši LKAB rekomendējošām vadlīnijām: “Koku aizsardzības vadlīnijas, plānojot un veicot būvdarbus” (Koku aizsardzība būvdarbos manuālis) un “Ārpus meža augošo koku vizuālās novērtēšanas metodika” (Ārpus meža augošu koku novērtēšanas metodika). Koku aizsardzības risinājumi jāattēlo būvprojekta rasējumos, koku kritiskās aizsardzības zonas jāattēlo trases plānā. 
5.1.6. Būvprojekta risinājumi jāparedz Satiksmes ministrijai piekrītošā/īpašumā esošā zemē vai zemēs, kas apzinātas un noteiktas balstoties uz būvprojekta minimālā sastāvā ietvaros izstrādātiem risinājumiem, izņēmumi ir pieļaujami tikai pamatotas nepieciešamības gadījumā, katru situāciju atsevišķi saskaņojot ar Pasūtītāju. 
5.1.7. Izpildītājam, izstrādājot būvprojekta risinājumus, jāvadās no būvprojekta minimālā sastāvā noteiktajām projektam nepieciešamajām zemju platībām (paredzamās nodalījuma joslas), vienlaikus precizējot tās atbilstoši būvprojekta risinājumiem, nodrošinot visu būvju, inženierkomunikāciju, paralēlo ceļu, nogāžu, ūdens novades sistēmu un citu elementu izvietojumu. Projektēšanas gaitā noteiktās zemju platības kalpo par pamatu zemju atsavināšanai un ceļa nodalījuma joslas noteikšanai.
5.1.7.1. Starpziņojuma stadijā ar Pasūtītāju jāsaskaņo katrs būvprojekta tehniskais risinājums, kas paredzēts ārpus būvprojekta minimālā sastāvā noteiktajām projektam nepieciešamajām zemju platībām (paredzamās nodalījuma joslas). Katra situācija, kur nepieciešama papildu zemju atsavināšana, jāpamato, izvērtējot alternatīvus tehniskos risinājumus, kas iekļaujas būvprojekta minimālā sastāvā noteiktajās zemju platībās. Pamatojumā jānorāda iemesli, kāpēc alternatīvie risinājumi nav tehniski iespējami un/vai nav ekonomiski pamatoti. 
5.1.8. Risinājumiem, kuru ģeometriskos parametrus vai vietas un apjomus, projektēšanas stadijā nevar precīzi noteikt (piemēram, avotu vietās, nederīgās grunts apmaiņas vietās, savienojumos ar esošo situāciju, demontāžas darbi), būvprojektā jāparedz precizēšanas un apstiprināšanas kārtība būvdarbu laikā. 
5.1.9. Izpētes un projektēšana jāveic ar tādu precizitāti, lai faktisko darbu apjomi no projektētajiem neatšķirtos vairāk par: 
1) 20% zemas nestspējas grunts nomaiņai vai pastiprināšanai;
2) 15% ierakumu/uzbērumu būvniecībai, liekās grunts noņemšanai vai konstrukciju nojaukšanai;
3) 5% ceļa segas konstrukcijām;
4) 5% inženierbūves nesošajām konstrukcijām.
5.1.10. [bookmark: _Hlk70589554]Punktā 5.1.9. noteiktajos gadījumos, grunts nomaiņai vai liekās grunts aizvešanai - darbu apjomi izdalāmi atbilstoši Dabas resursu nodokļa likumā noteiktajiem resursu veidiem, tikai tiem apjomiem, kas pakļaujas nodokļa likmes piemērošanai. 
5.1.11. Būvprojektā jāparedz Pasūtītāja apstiprinātie risinājumi.
5.1.12. Būvprojekts (t.sk. tā sadalījums atsevišķās izbūves stadijās) jāsagatavo tā, lai visa būvdarbu veicējam saistošā informācija tiktu iekļauta Specifikāciju, Rasējumu un Darbu apjomu sējumos. 
5.1.13. Ja risinājuma izmaksas gala ziņojumā atšķiras no starpziņojuma priekšlikuma vairāk par 20% un tās nav saistītas ar vienības cenu pieaugumu, Pasūtītājs var uzdot Izpildītājam izstrādāt citu risinājumu un Izpildītājam tas jānodrošina bez papildus samaksas par šo darbu.
5.1.14. Veicamie būvdarbi jāsadala pa atsevišķi mērāmiem un izcenojamiem darbu veidiem un, ja apmaksai pieņemamās vienības vai kopsummas paredzamais izpildes laiks pārsniedz 2 mēnešus, tad specifikācijās jāapraksta daļējas izpildes novērtējuma metode un jānosaka apmaksa. 
5.1.15. Būvprojekta risinājumi jāsalāgo ar saistītajiem būvniecības ieceru risinājumiem.
5.1.16. Lai mazinātu atkritumu rašanos, jāsagatavo ieteikumi par esošo būvniecības atkritumu vai būvju nojaukšanas atkritumu piemērotību atkārtotai lietošanai objektā. Būvprojektā jānorāda, ka būvuzņēmējs drīkst atkārtoti izmantot lietošanai visus atgūtos materiālus, tos pārstrādāt uz vietas objektā un, ka būvniecības vietā iegūto atkritumu reģenerācija un turpmākā izmantošana attiecīgajā būvniecības vietā vai citā būvniecības vietā atbilst apstiprinātajam būvprojektam. 
5.1.17. Būvprojekta dalījums kārtās un realizācijas secība
5.1.17.1. Izpildītājam būvprojekta risinājumi jāizstrādā, paredzot objekta realizāciju un nodošanu ekspluatācijā pa būvniecības kārtām, atbilstoši Pasūtītāja rekomendētajai secībai, kas var tikt precizēta projektēšanas gaitā. Atsevišķas būvniecības kārtas (t.sk. būvniecības kārtās ietilpstošo inženierbūvju un autoceļa posmu smalkāks dalījums, ja tas būs nepieciešams ierobežotā finansējuma dēļ) projektējami tā, lai būtu iespējams nodrošināt to funkcionālu lietojamību neatkarīgi no citu kārtu izbūves, prioritāti piešķirot visnoslogotākajiem posmiem.
5.1.17.1.1. Pasūtītājs rekomendē projektējamā posma dalījumu šādās būvniecības kārtās:
5.1.17.1.1.1. 1. kārtas ietvaros tiek pārbūvēts esošais vienlīmeņa, ar luksoforu regulējamais valsts galvenā autoceļa A4 un Upesciema ielas/Skolas ielas krustojums;
5.1.17.1.1.2. 2. kārtas ietvaros tiek pārbūvēts esošais vienlīmeņa, ar luksoforu regulējamais valsts galvenā autoceļa A4 un valsts reģionālā autoceļa P2 Juglas papīrfabrikas ciemats–Upesciems krustojums;
5.1.17.1.1.3. 3. kārtas ietvaros tiek pārbūvēts esošais vienlīmeņa, ar luksoforu regulējamais valsts galvenā autoceļa A4 un apdzīvoto vietu pievadceļu "Mucenieki" un "Sunīši" krustojums;
5.1.17.1.1.4. 4. kārtas ietvaros tiek pārbūvēts esošais vienlīmeņa, ar luksoforu regulējamais valsts galvenā autoceļa A4 un valsts reģionālā autoceļa P4 Rīga–Ērgļi krustojums;
5.1.17.1.1.5. 5. kārtas ietvaros tiek pārbūvēts esošais vienlīmeņa, ar luksoforu regulējamais valsts galvenā autoceļa A4 un valsts reģionālā autoceļa P5 Ulbroka–Ogre krustojums;
5.1.17.1.1.6. 6. kārtas ietvaros valsts galvenā autoceļa A4 posms no autoceļu mezgla A1/A2/A4 līdz autoceļu mezglam A4/P2 tiek pārbūvēts par divbrauktuvju autoceļu, tai skaitā pārbūvējot posmā ietilpstošās inženierbūves un paralēlos ceļus;
5.1.17.1.1.7. 7. kārtas ietvaros valsts galvenā autoceļa A4 posms no autoceļu mezgla A4/P2 līdz autoceļu mezglam A4/P4 tiek pārbūvēts par divbrauktuvju autoceļu, tai skaitā pārbūvējot posmā ietilpstošās inženierbūves un paralēlos ceļus;
5.1.17.1.1.8. 8. kārtas ietvaros valsts galvenā autoceļa A4 posms no autoceļu mezgla A4/P4 līdz autoceļu mezglam A4/P5 tiek pārbūvēts par divbrauktuvju autoceļu, tai skaitā pārbūvējot posmā ietilpstošās inženierbūves un paralēlos ceļus;
5.1.17.1.1.9. 9. kārtas ietvaros valsts galvenā autoceļa A4 posms no autoceļu mezgla A4/P5 līdz objekta beigām tiek pārbūvēts par divbrauktuvju autoceļu, tai skaitā pārbūvējot posmā ietilpstošās inženierbūves un paralēlos ceļus.
5.1.17.2. Izpildītājs ir tiesīgs precizēt būvniecības kārtu sadalījumu un secību, saglabājot Pasūtītāja noteikto attīstības principu, sagatavojot tehniski un ekonomiski pamatotu priekšlikumu, ja tas nodrošina efektīvāku būvniecības realizāciju, uzlabo satiksmes organizāciju vai samazina būvdarbu ietekmi uz satiksmi. Koriģētās būvniecības kārtas saskaņojamas ar Pasūtītāju.
5.1.17.3. Izpildītājam jāparedz būvprojekta sadalījums kārtās tā, lai katra kārta būtu tehniski realizējama kā patstāvīgs būvniecības posms, funkcionāli lietojama neatkarīgi no citu kārtu izbūves, kā arī nodrošinātu satiksmes drošību un atbilstošu satiksmes organizāciju gan būvdarbu laikā, gan pēc nodošanas ekspluatācijā.
5.1.17.4. Izpildītājam jāparedz risinājumi, kas nodrošina secīgu kārtu izbūvi, izvairoties no būtiskas jau izbūvēto konstrukciju pārbūves vai demontāžas nākamajās kārtās.
5.1.17.5. Būvniecības kārtu risinājumiem jābūt tehniski pamatotiem un jānodrošina satiksmes nepārtrauktība, droši un loģiski pagaidu pieslēgumi esošai infrastruktūrai vai nākamai topošai būvniecības kārtai, kā arī iespēja nākamajās kārtās pilnībā integrēt izbūvētos elementus gala risinājumā.
5.1.17.6. Izpildītājam jāparedz nepieciešamie pagaidu risinājumi, tai skaitā satiksmes organizācijas risinājumi, pagaidu pieslēgumi un, ja nepieciešams, pagaidu inženierkomunikāciju risinājumi, nodrošinot, ka tie ir droši, ekonomiski pamatoti un iespēju robežās integrējami gala risinājumā.
5.1.17.7. Izpildītājam jānodrošina, ka katras kārtas ietvaros projektētie ceļu mezgli, paralēlie ceļi un pievienojumi veido funkcionējošu satiksmes sistēmu attiecīgajā posmā, un jāizvairās no risinājumiem, kuros kādas kārtas pilnvērtīga funkcionēšana ir atkarīga no vēl neizbūvētu kārtu realizācijas.
5.1.17.8. Būvprojekta dokumentācija jāstrukturē pa būvniecības kārtām tādā detalizācijas pakāpē, lai katru kārtu būtu iespējams realizēt, iepirkt un nodot ekspluatācijā kā patstāvīgu būvniecības posmu.
5.1.17.9. Katras kārtas ietvaros jāparedz pilns nepieciešamais risinājumu apjoms, kas nodrošina attiecīgās kārtas pilnvērtīgu funkcionēšanu un nodošanu ekspluatācijā.
5.1.17.10. Būvprojekta sastāvā jāiekļauj kārtu robežu shēmas, katras kārtas tehniskais apraksts, satiksmes organizācijas risinājumi, kā arī risinājumu savstarpējās sasaistes apraksts starp kārtām.
5.1.18. Prasības atbilstībai Eiropas Savienības normatīvajiem aktiem militārās mobilitātes jomā
5.1.18.1. Izpildītājam jāizvērtē Regulas (ES) 2021/1328 prasību piemērojamība projektējamajiem risinājumiem un jāparedz atbilstoši tehniskie risinājumi to ievērošanai. Izpildītājam jāiesniedz atzinums par būvprojekta risinājumu atbilstību Regulas (ES) 2021/1328 prasībām. 
5.1.18.2. Projektēšanā jāņem vērā militārās mobilitātes prasības (saņemot tehniskus noteikumus no Nacionālajiem bruņotajiem spēkiem (NBS)), tai skaitā attiecībā uz būvju nestspēju, gabarītiem, satiksmes drošību un infrastruktūras noturību, nodrošinot autoceļa izmantojamību gan civilās satiksmes, gan militārās mobilitātes vajadzībām. 
5.1.18.3. Izpildītājam būvprojekta sastāvā jāsniedz pamatojums par minēto prasību ievērošanu vai to neattiecināmību, kā arī jāidentificē būvprojekta elementi, uz kuriem šīs prasības attiecināmas, un jāatspoguļo tas skaidrojošā aprakstā un attiecīgajās projekta daļās.

5.1.19. Rail Baltica projekta risinājumu ievērtēšana un savstarpējā salāgošana
5.1.19.1. Izpildītājam, izstrādājot būvprojekta risinājumus, gan uzsākot projektēšanu, gan projektēšanas gaitā jāiegūst aktuālā informācija par Rail Baltica projekta risinājumiem no Rail Baltica projekta nacionālā ieviesēja Latvijā SIA “Eiropas Dzelzceļa līnijas” un publiski pieejamiem informācijas avotiem un jāievērtē būvprojekta risinājumos.
5.1.19.2. Izpildītājam jāparedz būvprojekta risinājumi, nodrošinot to tehnisko, funkcionālo un telpisko savstarpējo salāgošanu ar Rail Baltica projekta risinājumiem, nepieļaujot infrastruktūru savstarpēju nesaderību, kā arī nodrošinot būvju drošu ekspluatāciju, uzturēšanu un abu infrastruktūras objektu pilnvērtīgu funkcionēšanu.
5.1.19.3. Izpildītājam jānodrošina risinājumu saskaņošana ar Rail Baltica projekta nacionālā ieviesēja Latvijā SIA “Eiropas Dzelzceļa līnijas” gadījumos, kad projektētie risinājumi ietekmē Rail Baltica infrastruktūru. Pirms saskaņošanas uzsākšanas ar SIA “Eiropas Dzelzceļa līnijas” Izpildītājs iesniedz attiecīgos risinājumus izvērtēšanai Pasūtītājam. Saskaņošanas rezultāti jāatspoguļo būvprojekta dokumentācijā.
5.1.19.4. Būvprojekta minimālā sastāvā  risinājumos autoceļa A4 trase un paralēlais ceļš Rail Baltica šķērsojuma vietās paredzēta otrajā līmenī, bet ņemot vērā finansiālos ierobežojumus un Ministru kabineta 2024. gada 10.decembra lēmumu (ID. Nr. 24-TA-2704) par Rail Baltica projekta pirmajā kārtā iekļaujamo projekta apjomu, šī projekta ietvaros nav jāprojektē Rail Baltica inženierbūves. Autoceļš A4 un tam paralēlie ceļi jāprojektē pirmajā līmenī, t.sk. jāizvērtē pagaidu pievadceļa turpmākais funkcionālais pielietojums un pamatotas nepieciešamības gadījumā jāprojektē tāda segas konstrukcija, lai nodrošināt pastāvīgo transporta slodžu uzņemšanu. 
5.1.19.5. Izpildītājam jāizvērtē Rail Baltica risinājumi un jāņem vērā to iespējamā ietekme uz autoceļa A4 un saistītās infrastruktūras garenprofilu, šķērsprofilu, ceļu mezgliem, inženierbūvēm, ūdens novades risinājumiem un projektam nepieciešamajām zemju platībām, nodrošinot, ka izvēlētie risinājumi neierobežo Rail Baltica infrastruktūras izbūves iespējas nākotnē.

5.1.20. Klimata risku un ievainojamības izvērtēšana
5.1.20.1. Projektētājam, izstrādājot būvprojekta risinājumus, jāizvērtē ar projektējamo autoceļa infrastruktūru saistītie klimata riski un ievainojamība, ņemot vērā aktuālo normatīvo regulējumu, pieejamos datus un labāko inženierpraksi.
5.1.20.2. Izpildītājam jāidentificē būtiskākie klimata ietekmes faktori, tai skaitā ekstremāli nokrišņi un ar tiem saistītā lietus ūdeņu novadīšana, applūšanas riski, diennakts temperatūras svārstības, diennakts maksimālās temperatūras vērtības palielināšanās un to ietekme uz segas konstrukciju, sala dienu skaita izmaiņas, grunts un hidroģeoloģisko apstākļu izmaiņas, kā arī citi ar klimata pārmaiņām saistīti riski, kas var ietekmēt infrastruktūras ilgtspēju un ekspluatāciju.
5.1.20.3. Pamatojoties uz veikto izvērtējumu, projektētājam jāparedz tehniski un ekonomiski pamatoti pielāgošanās pasākumi, kas nodrošina infrastruktūras noturību, drošu ekspluatāciju un ilgtspēju visā tās dzīves ciklā, vienlaikus ievērojot principa "Nenodarīt būtisku kaitējumu" kritēriju izpildi (Infrastructure enabling road transport and public transport).
5.1.20.4. Klimata risku izvērtējums un paredzētie risinājumi jāatspoguļo būvprojekta paskaidrojuma rakstā un attiecīgajās projekta daļās. Izpildītājam, izstrādājot būvprojekta risinājumus, pilnībā jāņem vērā dokumentā "Klimata risku un ievainojamības novērtējums un pielāgošanās pasākumu izstrāde Latvijas valsts autoceļu tīklam" (dokumenta gala redakcija plānota 2027. gada sākumā) norādītie klimata riski un tajā paredzētie pielāgošanās pasākumi.
5.1.21. Ietekmes uz vidi prasības projektēšanā
5.1.21.1. Izpildītājam būvprojekta izstrādes laikā jāpiedāvā risinājumi, kas atbilst Valsts vides dienesta (VVD) izdoto tehnisko noteikumu prasībās, kas balstītas uz ietekmes uz vidi novērtējumā (IVN) noteiktiem risinājumiem, ierobežojumiem un ietekmes mazināšanas pasākumiem.
5.1.21.2. Uz IVN risinājumu bāzes sastādītās VVD prasības jāintegrē visās būvprojekta daļās, nodrošinot to savstarpēju saskaņotību un piemērojamību būvdarbu realizācijā.
5.1.21.3. Ja projektēšanas gaitā tiek konstatēti objektīvi faktiskie apstākļi, kuru dēļ nepieciešams koriģēt IVN paredzētos risinājumus, Izpildītājam jāizstrādā tehniski un ekonomiski pamatoti priekšlikumi izmaiņām. Piedāvātās izmaiņas nedrīkst pasliktināt vides aizsardzības, satiksmes drošības un infrastruktūras funkcionalitātes līmeni, un tās pieļaujamas tikai pēc saskaņošanas ar Pasūtītāju un, ja nepieciešams, ar kompetentajām institūcijām.
5.1.21.4. Izpildītājam būvprojekta sastāvā jāiekļauj izvērtējums par VVD prasību ievērošanu un pamatojums visām atkāpēm no IVN risinājumiem.
5.2. [bookmark: _Ref947671]Ceļa trases plāna, garenprofila un šķērsprofila elementi, ceļu mezgli un pievienojumi
5.2.1. Būvprojekta risinājumi izstrādājami, balstoties uz būvprojekta minimālā sastāvā noteikto trases novietojumu, ceļu mezglu un paralēlo ceļu risinājumiem. Iesniedzot pamatojumu un tehniski-ekonomisko salīdzinājumu, ir iespējams optimizēt/uzlabot būvprojekta minimālā sastāvā izstrādātos risinājumus. 
5.2.2. Izpildītājam visi projektējamie autoceļa elementi, tai skaitā pamattrase, ceļu mezgli, paralēlie ceļi, šķērsojumi un pievienojumi, jāprojektē atbilstoši spēkā esošajiem normatīvajiem aktiem, piemērojamiem standartiem un LVC metodiskajiem norādījumiem, nodrošinot savstarpēji saskaņotu un vienotu satiksmes sistēmu.
5.2.3. Izstrādājot būvprojektu, ceļa trases plāna un garenprofila risinājumi jāprojektē un jāprecizē, ievērojot būvprojekta minimālā sastāvā noteiktos pamata risinājumus. Pieļaujamas lokālas trases novietojuma, garenprofila un plāna korekcijas, ja tās uzlabo satiksmes drošību vai tehniskos risinājumus, nodrošina atbilstību normatīvo aktu prasībām, samazina būvniecības vai uzturēšanas izmaksas, kā arī optimizē zemju izmantošanu vai inženierkomunikāciju pārbūvi. Tāpat pieļaujamas inženierbūvju  atsevišķo konstrukciju risinājumu uzlabojumi un korekcijas, ja tie ir tehniski – ekonomiski pamatoti, uzlabo konstrukciju nestspēju, kalpotspēju, vizuālo izskatu un nav pretrunā ar normatīvo aktu prasībām. 
5.2.4. Būtiskas novirzes no būvprojekta minimālā sastāvā risinājumiem pieļaujamas tikai ar Pasūtītāja saskaņojumu, sniedzot tehniski ekonomisku pamatojumu.
5.2.5. Pamattrasi projektēt kā AI kategorijas divbrauktuvju ātrgaitas autoceļu ar maksimālo atļauto braukšanas ātrumu 120 km/h. 
5.2.6. Pamattrases normālprofils jāprojektē atbilstoši būvprojekta minimālā sastāvā noteiktajam – NP26, paredzot paplašinātu apstāšanās joslu. 
5.2.7. Apvedceļa vairāklīmeņu autoceļu mezglu novietojumu paredzēt atbilstoši būvprojekta minimālā sastāvā, nodrošinot to savstarpēju sasaisti ar pamattrasi un paralēlo ceļu tīklu. 
5.2.8. Izpildītājam jāparedz paralēlo ceļu risinājumi, balstoties uz būvprojekta minimālā sastāvā noteiktajiem ceļu izvietojuma un funkcionālajiem principiem, nodrošinot vietējās satiksmes apkalpošanu un piekļuvi īpašumiem. 
5.2.9. Paralēlo, apbraucamo un šķērsojošo ceļu kategorijas nosakāmas atbilstoši piemērojamo normatīvo aktu, standartu un LVC metodisko norādījumu prasībām, ievērojot būvprojekta minimālā sastāvā noteiktos risinājumus. 
5.2.10. Izpildītājam jāparedz paralēlo un apbraucamo ceļu projektētais un atļautais braukšanas ātrums, ņemot vērā ceļa kategoriju, ceļa atrašanās vietu, pieslēgumu un ceļu mezglu izvietojumu, satiksmes organizācijas risinājumus, kā arī būvniecības un zemju atsavināšanas aspektus. 
5.2.11. Paralēlo un apbraucamo ceļu risinājumiem jābūt savstarpēji saskaņotiem ar pamattrases, ceļu mezglu un šķērsojumu risinājumiem, nodrošinot vienotu un funkcionāli efektīvu satiksmes sistēmu. 
5.2.12. Paralēlajiem ceļiem, kuriem projektētais normālprofils ir NP7,5 vai lielāks, jāparedz saistīta segas konstrukcija, pārējos gadījumos segas konstrukcija jāizvēlas atbilstoši plānotajai satiksmes intensitātei, transporta sastāvam un uzturēšanas apsvērumiem, izvērtējot arī nesaistīta seguma iespējamo ietekmi uz pamattrases satiksmi un piegulošajām teritorijām.
5.2.13. Izpildītājam, izstrādājot būvprojekta risinājumus, gadījumos, kad nepieciešams precizēt vai mainīt būvprojektā minimālā sastāvā noteiktos risinājumus, jāiesniedz Pasūtītājam tehniski pamatoti priekšlikumi un jāsaņem Pasūtītāja saskaņojums pirms to tālākas izstrādes. 
Pievienojumi
5.2.14. Tieši pievienojumi pamatceļam nav pieļaujami.
Piekļuve īpašumiem un teritorijām jānodrošina, izmantojot paralēlo vai šķērsojošo ceļu tīklu, kas projektējams būvprojekta minimālā sastāvā noteiktajās projektam nepieciešamajās zemju platībās, tās precizējot būvprojekta izstrādes gaitā.
5.2.15. Pievienojumi jāprojektē paralēlo ceļu tīklā, vadoties no kritērija – ne vairāk kā viens pievienojums uz vienu zemes vienību (izņēmuma gadījumi ir atsevišķi jāsaskaņo ar Pasūtītāju, iesniedzot pamatojumu šādai nepieciešamībai).
Pievienojumu atrašanās vieta jāprojektē, ņemot vērā būvprojekta risinājumus, būvprojektā minimālā sastāvā noteikto risinājumu struktūru, projektam nepieciešamās zemju platības un satiksmes drošības prasības, ievērojot šādus principus:
5.2.15.1. pievienojumus pieslēgt paralēlajiem vai zemākas kategorijas ceļiem (māju, komersantu, pašvaldības vai valsts autoceļiem);
5.2.15.2. paredzot vienu pievienojumu (apvienojot divus tuvumā esošos) uz divu blakusesošo īpašumu robežas;
5.2.15.3. risinājumu jāizvēlas, respektējot teritorijas plānojumu (transporta attīstības plāns, lokālplānojums, detālplānojums), saistošos noteikumus, kadastra un ortofoto datus, kā arī ņemot vērā to, ka pievienojumu skaita palielināšana pasliktina valsts autoceļa satiksmes drošību un savienošanas funkciju, kā arī samazina braukšanas ātrumu.
5.2.16. Ja būvprojekta risinājumi apgrūtina vai liedz līdzšinējo piekļuvi īpašumiem, tajā skaitā lauksaimniecības vai citām tautsaimniecībai nozīmīgām teritorijām, Izpildītājam kompleksi jāizvērtē un jāparedz alternatīvi piekļuves risinājumi, izmantojot paralēlo ceļu tīklu vai citus organizētus piekļuves risinājumus.
Risinājumi jāizstrādā projektam nepieciešamajās zemju platībās, tās precizējot būvprojekta izstrādes gaitā, un jāsaskaņo ar Pasūtītāju.
5.2.17. Pašvaldības, komersantu, meža (ar būtisku satiksmes intensitāti) un māju ceļu pievienojumiem projektam nepieciešamajās zemju platībās jāprojektē saistīta segas konstrukcija. Pievienojumiem uz lauksaimniecībā izmantojamām zemēm vai mežiem (ar nebūtisku satiksmes intensitāti) jāprojektē vienkāršota segas konstrukcija vai nesaistīts segums.
5.2.18. Atbilstoši būvprojekta minimālā sastāvā paredzētajiem risinājumiem esošie pievienojumi pamatceļam ir likvidējami. Izpildītājam jāparedz pievienojumu slēgšana un piekļuves reorganizācija, nodrošinot alternatīvu piekļuvi īpašumiem, izmantojot paralēlo ceļu tīklu vai citus organizētus piekļuves risinājumus. Paredzētie risinājumi jāsaskaņo ar Pasūtītāju un skarto zemes īpašumu īpašniekiem.
5.2.19. Valsts un pašvaldības autoceļu pievienojumiem jāatbilst LVS prasībām. Pārējiem pievienojumiem rādiusu robežās (vismaz 5 m garumā) jāparedz garenkritums līdz 5 %, salaiduma posmos ar esošu segumu iespēju robežās saglabājot esošo kritumu. Maksimālais pieļaujamais kritums nobrauktuvēs uz lauku 12%. Būvprojektā jāuzrāda pievienojumu garenslīpumi pirms un pēc to pārbūves.
5.2.20. LVM ceļu pievienojumiem iespēju robežās garenkritums jāparedz līdz 2.5% vai nepasliktināt esošo pievienojumu parametrus.
5.2.21. Valsts ceļu pievienojumiem normālprofili (NP) paredzami atbilstoši prognozētajai satiksmes intensitātei. Pašvaldības ceļu pievienojumiem NP paredzami atbilstoši esošajai situācijai, pēc iespējas pieslēguma zonā nodrošinot iespēju samainīties 2 automašīnām (izņēmumi – pašvaldības ceļa pievienojums ir uz 1 māju vai lauku). Ceļu pievienojumiem uz māju paredzams NP 4,5, ceļu pievienojumiem uz lauku/mežu – NP 5,5. LVM ceļu pievienojumiem NP paredzami atbilstoši TN prasībām. Katra ceļu pievienojuma NP vērtējams individuāli, kā arī jāņem vērā vairāki faktori (aprēķina transportlīdzekļa parametri, pievienojums var būt vienlaicīgi gan uz māju, gan lauku; nomalē var atrasties drošības barjera u.c.).
5.2.22. Valsts un pašvaldības ceļu pievienojumiem pieslēguma rādiusi paredzami atbilstoši LVS un noteiktā aprēķina automobiļa trajektorijām. Ceļu pievienojumiem uz māju paredzami pieslēguma rādiusi 6m, ceļu pievienojumiem uz lauku/mežu – 8m. LVM ceļu pievienojumiem pieslēguma rādiusi paredzami atbilstoši TN prasībām (nepasliktinot esošo situāciju). Katra ceļu pievienojuma rādiusi vērtējami individuāli, nosakot piemērotāko aprēķina automobili, kā arī jāņem vērā vairāki faktori (pieslēguma leņķis, galvenā ceļa kategorija, nogriešanās joslas platums, drošības barjera nomalē u.c.).
5.2.23. Pievienojumus, kur tiks paredzēta (lielgabarīta) lauksaimniecības tehnikas izmantošana, jāprojektē ņemot vērā paredzamajai lauksaimniecības tehnikai nepieciešamos ceļa parametrus. Būvprojekta nodevumos jānorāda transportlīdzekļa trajektorijas ceļa pievienojumos, it īpaši gadījumos, ja ceļa pievienojumu paredzēts izmantot (lielgabarīta) lauksaimniecības tehnikai. 
5.2.24. Ja pašvaldību, komersantu un māju ceļu pārbūve nepieciešama valsts autoceļa pārbūvei un satiksmes drošības uzlabošanai un to nav iespējams veikt būvprojekta minimālā sastāvā noteiktajās projektam nepieciešamajās zemju platībās, Izpildītājam jāparedz būvniecība ārpus tām, sniedzot tehniski pamatotu risinājumu un saskaņojot to ar Pasūtītāju pirms saskaņošanas ar attiecīgo zemes īpašnieku.
5.2.25. Būvprojektā jāparedz risinājumi pret nomaļu bojājumiem ceļu mezglos, pievienojumos un plāna līkņu iekšmalās. 
5.2.26.  Izstrādājot ceļa mezglu risinājumus, ņemt vērā šādus ierosinājumus:
5.2.26.1. Upesciema/Skolas ielu divlīmeņu mezglā izskatīt iespēju A paralēlā ceļa vietā paredzēt citu paralēlo ceļu, kas savienotos ar Upesciema pusē esošo rotācijas apli;
5.2.26.2. A4/P2 mezglā likvidēt caurbraucošo joslu (pievienojums pie paralēlā ceļa), to atstājot vien īsā posmā, lai var nodrošināt piekļuvi degvielas uzpildes stacijai no rampas;
5.2.26.3. A4/P2 mezglā Rīgas pusē paralēlajam ceļam un autoceļam P2 plānotā mezgla vietā izskatīt iespēju paredzēt rotācijas apli;
5.2.26.4. A4/P4 mezglā Rīgas pusē paralēlajam ceļam un autoceļam P4 plānotā mezgla vietā izskatīt iespēju paredzēt rotācijas apli.
5.3. [bookmark: _Toc477439845][bookmark: _Ref947697]Ceļa segas konstrukcija 
5.3.1. Jāpiedāvā vismaz divi segas konstrukciju varianti:
5.3.1.1. ekonomiski izdevīgāko 25 gadu kalpošanas periodam;
5.3.1.2. pēc koncepta atšķirīgs no 1. varianta segas konstrukcijas variants.
5.3.2. Veikt esošās ceļa segas konstrukcijas materiālu apjomu un kvalitātes novērtējumu, balstoties uz vēsturiskajiem projektiem. Projektā paredzēt elastīgus risinājumus, kas būvniekam sniedz tiesības demontētos materiālus pārstrādāt un izmantot atkārtoti jaunās konstrukcijas izbūvē, ja tiek nodrošināta atbilstība specifikācijās noteiktajām prasībām.
5.3.3. Jāizvērtē ceļa zemes klātnes un ceļa segas deformācijas, kas iespējams radušās no esošās ceļa būves atrašanās uz zemas nestspējas grunts pamatnes. Jāizvērtē ģeotehniskie apstākļi, jāapzina procesu attīstības vēsture un patreizējā aktivitāte un jādod priekšlikumi ekonomiski un tehniski pamatotiem pasākumiem pamatnes pietiekamas stabilitātes nodrošināšanai turpmākajā ceļa būves kalpošanas laikā.
5.3.4. Pēc esošās ceļa konstrukcijas, zemes klātnes un ģeotehniskās situācijas atšķirīgiem ceļa posmiem drīkst paredzēt dažādas ceļa segas vai zemes klātnes konstrukcijas (paredzēt dažādus tehniskos risinājumus zemes klātnei ar vienādiem nestspējas parametriem noslēdzošajam slānim, virs kura paredzētas pamata nesošās virskārtas, lai sekojošā segas konstrukcija būtu vienāda visam pārbūves posmam). Posmiem ar atšķirīgiem ceļa segas risinājumiem viena objekta ietvaros ir jāievēro princips, ka seguma virskārtas un pamata nesošās virskārtas risinājums ir vienāds visā pamatceļā ar vienādu raksturīgo satiksmes slodzi un atsevišķo ceļa segmentu nestspējas nodrošināšanas risinājumi ir iekļauti dziļākās konstrukcijas kārtās. Segas konstrukcijas visu kārtu un zemes klātnes nestspējai, kvalitātei un ilgmūžībai ir jābūt savstarpēji samērīgai. Nosakot konstruktīvo kārtu parametrus jāņem vērā to piemērotība no izbūves ērtuma un izmaksu viedokļa. Būvprojektā jānorāda būvdarbu un seguma atjaunošanas darbu apjomi un izmaksas, kā arī attiecīgo tehnoloģiju iespējamie riski un ieguvumi). Maksimāli jālieto ģeotehniskā projektēšana, lai panāktu situāciju, kad zem ceļa segas konstrukcijas tiek sasniegti nepieciešamie tehniskie parametri un hidroloģiskie apstākļi vienādas ceļa segas konstrukcijas lietošanai visā ceļa garumā starp līdzīgas slodzes transporta mezglu punktiem.
5.3.5. Jāiesniedz elektroniski LVC https://data.lvceli.lv/segas/ publicētajā aprēķina sistēmā ceļa segas konstrukcijas izvērsts aprēķins, aprēķina parametru izvēles pamatojums un pamatojums lietotās ceļa segas konstruktīvo kārtu dimensionēšanas metodes izvēlei, ja tā pamatprincipos atšķiras no „Ieteikumi ceļu projektēšanai. Ceļa sega”. 
5.3.6. Ceļa segas konstruktīvo slāņu dimensiju noteikšanai var izmantot sev pieņemamāko nestingo segu projektēšanas metodiku, bet ir jāpārbauda attiecīgo segas elementu dimensiju atbilstība LVC publiski pieejamajam aprēķinam („Ieteikumi ceļu projektēšanai. Ceļa sega”) un jāiesniedz elektroniski LVC https://data.lvceli.lv/segas/ publicētajā aprēķina sistēmā ceļa segas konstrukcijas izvērstu aprēķinu.
5.3.7. Jāveic ceļa segas konstrukcijas variantu (5.3.1. punktā minēto) salīdzinošā analīze ar ekvivalentiem konstrukciju tipiem pēc Vācijas RStO 12 kataloga (atbilstoši aprēķinātajai satiksmes slodzes klasei). Salīdzinājumā jāuzrāda kārtu biezumu atšķirības un jāsniedz inženiertehnisks skaidrojums par s rezultātu nobīdēm. Balstoties uz salīdzinājuma rezultātiem, jāsniedz rekomendācijas sākotnējo variantu stiprības rezerves palielināšanai vai konstrukcijas risinājumu optimizācijai.
5.3.8. Jāveic ceļa segas konstrukcijas variantu (5.3.1. punktā minēto) tehniski – ekonomiskais salīdzinājums 25 gadu segas kalpošanas periodam, ņemot vērā paredzamās būvdarbu, atjaunošanas un remonta izmaksas.
5.3.9. Ja būvprojekta risinājumos paredzēta ģeosintētisko materiālu lietošana armēšanas nolūkos, ir jāsagatavo aprēķins, kas pamato izvēlētā risinājuma lietderību (pamato izvēlētā ģeomateriāla tipu, iestrādes shēmu un stiprības parametrus). Aprēķinā izmantojamas ceļa konstruktīvo kārtu un grunts īpašības, kas raksturo konkrēto projektējamā objekta posmu. Aprēķins jāiesniedz šādiem variantiem:
5.3.9.1. ceļa konstrukcija ar ģeosintētisko materiālu iekļaušanu tajā;
5.3.9.2. analoga pēc nestspējas vai noturības īpašībām konstrukcija bez ģeosintētisko  materiālu iekļaušanas tajā.
5.3.10. Jānovērtē 5.3.9. punktā variantu tehniski ekonomiskās priekšrocības.
5.3.11. Ceļa segums – asfaltbetons. SMA11 lietošana seguma virskārtā reģionālajiem un vietējiem valsts autoceļiem ir pieļaujama saskaņojot ar Pasūtītāju.
5.3.12. Jāizvērtē nepieciešamie pasākumi, lai novērstu ģeotehnisko un hidroloģisko apstākļu varbūtējā negatīvā ietekme uz ceļa (īpaši- ierakumu posmos) nogāžu noturību.
5.3.13. Apstiprinot starpziņojumu Pasūtītājs izvēlas ceļa segas konstrukciju tālākai projektēšanai, vadoties no 5.3.1. punktā piedāvātajiem variantiem vai to kombinācijām.

5.4. Zemes klātne 
1. 
2. 
3. 
4. 
5. 
5.1. 
5.2. 
5.3. 
5.4.1. Jāpiedāvā pēc būtības atšķirīgi risinājumi, kuri atbilst grunts pastiprināšanas metodiskajiem norādījumiem (grunts pastiprināšanas metodes skatīt - https://lvceli.lv/celu-tikls/tehniskie-noteikumi-metodiskie-noradijumi/rokasgramatas “Ceļa zemes klātnes nestspējas nodrošināšanas risinājumi”) vai alternatīvi kalpot spējīgi risinājumi, ja: a) Būves pamatni veido  vai būves ietekmes zonā ir  sekojošas gruntis: plūstošas un tekošas konsistences mālainas,  gruntis ar organisko vielu saturu lielāku par 20%, ļoti irdenas (qc < 2,5 MPa) smilšu; b) Ceļa konstrukcijas zemes klātni veido gruntis vai iežu masīvi ar zemām mehāniskajām īpašībām, kas nevar nodrošināt pietiekamu projektētās būves t.sk. ceļa segas nestspēju un lietojamību; c) Būvprojektā ir risinājums, kur nepieciešama atbalsta konstrukcija vai jārisina stāvas ceļa uzbēruma vai ceļa uzbērumam pieguļošās nogāzes; d) Izpildītājs paredz grunts apmaiņu iepriekš nenosauktu iemeslu dēļ.
5.4.2. Gadījumos, ja tiek konstatētas plūstošas un tekošas konsistences mālainas vai  gruntis ar organisko vielu saturu lielāku par 20%, alternatīvi risinājumi grunts apmaiņai nav obligāti, ja izpildās sekojoši nosacījumi: a) Projektējamā būve paredzēta jaunā vietā. Iespējamais grunts apmaiņas dziļums nepārsniedz 2 metrus no reljefa virsmas un konkrētās gruntis ir pilnā 2 metru biezumā. Veicot grunts apmaiņu netiek apdraudētas blakus būves.; b) Projektējamā būve esošā ceļa vietā / citas esošas konstrukcijas vietā. Iespējamais grunts apmaiņas dziļums nepārsniedz 1 metru no esošās ceļa segas virsmas un konkrēto grunšu slāņu augšējā robeža ir seklāk par 0,5 metriem no esošās ceļa segas virsmas; c) No jauna izbūvējamas caurtekas zona un ceļa posma garums līdz 20 metriem. 
5.4.3. Gadījumos, kas uzskaitīti p. 5.4.1. Starpziņojumā tiek iesniegti trīs kalpot spējīgu risinājumu variantu vispārīgs tehniskais un ekonomiskais salīdzinājums, kas satur: risinājuma veids, metodes pielietošanas priekšrocības un trūkumi konkrētajā objektā, izmaksas konkrētajā objektā. Tehniskajā raksturojumā jānorāda izmaksās iekļautie galvenie raksturlielumi, kas tiek pielietoti konkrētajā gadījumā: pastiprināmās grunts apjoms, pāļu skaits, diametrs, garums, materiāla veids, stabilizējošo/pastiprinošo materiālu veids, īpašības, kārtu skaits, apjoms u.c. informācija pēc Izpildītāja ieskatiem vai Pasūtītāja pieprasījuma. Jānorāda būvprojekta autora rekomendētais risinājums. 
5.4.4. Punktā 5.4.1. minētajos a) un b) un d) gadījumos tehniskos risinājumus sagatavo : variants Nr.1. grunts apmaiņas risinājums; variants Nr.2. esošās zemes klātnes pilnīga saglabāšana, bez izrakšanas, bez aizvešanas, pieļaujams ar izspiešanu, bez dziļās pastiprināšanas ar cementu vai citas saistvielas ar augstām  CO2 emisijām; variants Nr.3. autoru izvēlēta metode.
5.4.5. Būvprojektā minimālā sastāvā paredzētas zonas ar zemes klātnes risinājumiem. Starpziņojumā Izpildītājam jāveic ģeotehniskie aprēķini (modelēšana) katram segmentam, kas veicami vismaz vienā šķērsgriezumā (iekļaujot paralēlos ceļus) un vienā garengriezumā. Segmentā A4 pk 42+50 .. 46+50 aprēķini jāveic vismaz trīs šķērsgriezumos. Jāveic vismaz nogāžu noturības pārbaudes, sēšanās u.c. Tehniskie aprēķini veicami projekta risinājumam un alternatīvām. Iepriekšminētie aprēķini veicami sekojošos segmentos (adreses dotas atbilstoši būvprojektā minimālā sastāvā stadijas piketāžai un koriģējamas pēc nepieciešamības): A4 posms pk 39+50 .. 41+50;  A4 posms pk 42+50 .. 46+50;  A4 posms pk 56+50 .. 57+80; A4 posms pk 61+50 .. 62+00; A4 posms pk 65+50 .. 67+50; A4 posms pk 74+80 .. 76+70; A4 posms pk 95+60 .. 97+50; A4 posms pk 123+50 .. 125+00; A4 posms pk 131+00 .. 131+80; P2 posms pk 5+00 .. 6+00 
5.4.6. Ģeotehniskie aprēķini var tik veidoti trīs dimensiju modeļa veidā un to rezultāti – modeļa izdrukas - iesniedzami šķērsgriezumu veidā.
5.4.7. Starpziņojumā tiek iesniegts tehnisko aprēķinu rezultātu un būvdarbu izmaksu tabulārs apkopojums, izdalot katru problēmu posmu atsevišķi.
5.4.8. Apstiprinot starpziņojumu, Pasūtītājs izvēlas risinājumu tālākai projektēšanai/detalizācijai.
5.4.9. Risinājumu detalizācijas laikā Izpildītājs veic / atkārto tehniskos aprēķinus jau precizētajam projekta risinājumam. 
5.4.10. Visos tehnisko aprēķinu datos jāizmanto grunšu raksturlielumi, kas attiecināmi  uz šo objekta posmu, kur piemērojams risinājums (ne teorētiski iespējamās un ne vidējās vērtības reģionā vai objektā). 
5.4.11. Pasūtītājs patur tiesības pieprasīt tehniskos aprēķinus visā būvprojekta izstrādes laikā un Izpildītājam tas jānodrošina.
5.4.12. Ja zemes klātnes risinājuma izmaksas gala ziņojumā atšķiras no starpziņojuma uzrādītā vairāk par 20% un tās nav saistītas ar vienības cenu pieaugumu, Pasūtītājs var uzdot Izpildītājam izstrādāt citu risinājumu un Izpildītājam tas jānodrošina bez papildus samaksas par šo darbu.
5.5. [bookmark: _Toc477439846][bookmark: _Ref948808]Būvkonstrukcijas 
5.5.1. [bookmark: _Toc477439847][bookmark: _Ref947848][bookmark: _Ref10636888]Jāparedz ilgmūžīgas Būvkonstrukcijas ar minimāliem ekspluatācijas izdevumiem visā to kalpošanas laikā (ja iespējams, integrētas vai pusintegrētas sistēmas konstrukcijas), ar atbilstošu Satiksmes drošības līmeni, gājēju un autobraucēju komfortu, kā arī ar estētiski kvalitatīviem risinājumiem.
5.5.2. Jāparedz tādi risinājumi, kas nodrošina zīdītāju migrācijas iespējas gar Mazās Juglas, Lielās Juglas (zemtilta zonā) un Ķivuļurgas upēm (caurtekas ailē) (saskaņā ar IVN ietvaros dabas eksperta atzinumā norādītajās prasībām); 
5.5.3. Liela izmēra caurteku (d > 2 m) un apbērtu konstrukciju risinājumos ievērtēt videi draudzīgus risinājumus, konstrukciju ailes platumu paredzot ne mazāku kā ūdensteces platumu pie normāla ūdens līmeņa (NUL), kā arī slēgta profila gadījumā paredzēt iedziļinājumu gultnē, nesamazinot gultnes platumu;
5.5.4. Satiksmes pārvadu minimālais brīvtelpas gabarīts virs pamattrases 5,2m;
5.5.5. BK daļas rasējumu detalizācijas pakāpi atbilstoši LVS 190-6 “Ceļu projektēšanas noteikumi. 6.daļa: Autoceļu un tiltu būvprojektu saturs un noformēšana”;
5.5.6. Būvkonstrukcijām, kas ikdienā ir redzamas autobraucējiem un gājējiem, paredzēt vienotu vizuālu identitāti, saskaņojot ar Pasūtītāju (piemēram, akcentējošas mazās arhitektūras formas, veidņu matricas, LVC vizuālās identitātes elementi);
5.5.7. Aprēķina slodze  Būvkonstrukcijām atbilstoši LVS EN 1991-2 (α = 1,0);
5.5.8. Būvēm Nr. 6 (P2 pārvads pār A4), 11 (P4 pārvads pār A4) un 22 (P5 pārvads pār A4) izstrādāt papildus variantu, izstrādājot pārvadu ar pāļu režģogu (bez augstajiem gala balstiem).
5.6. Ūdens novades risinājumi 
5.6.1. [bookmark: _Hlk11848881][bookmark: _Ref947815]Būvprojekta risinājumos jānodrošina efektīva, uzturama un ilgtspējīga ūdens novades sistēma visā projektējamajā teritorijā, tai skaitā pamatceļam, paralēlajiem ceļiem, ceļu mezgliem un citiem ar projektu saistītajiem infrastruktūras elementiem, ievērojot spēkā esošo normatīvo aktu, standartu un LVC metodisko materiālu prasības.
5.6.2. Ūdens novades risinājumus projektēt atbilstoši LVC projektēšanas un būvniecības vadlīnijām “Ūdens novade 2018”. Pieļaujami arī citi tehniski pamatoti un inovatīvi risinājumi, ja tie nodrošina atbilstošu efektivitāti un atbilst normatīvo aktu prasībām.
5.6.3. Būvprojektam pievienot autoceļam piegulošo teritoriju hidroloģisko apstākļu izvērtējumu, analizējot dabiskos ūdens noteces ceļus (grāvjus, upes, strautus u. tml.) un meliorācijas sistēmas, to piederību, darbību un noteces baseinus, kā arī izvērtējot apvidus hidroloģiskā režīma ietekmi uz ceļa segas un klātnes konstrukcijām.
5.6.4. Izpildītājam, izstrādājot būvprojekta risinājumus, jānodrošina ūdens novades sistēmu savstarpēja sasaite starp pamatceļu, paralēlajiem ceļiem, ceļu mezgliem un piegulošajām teritorijām, nepieļaujot ūdens uzkrāšanos vai nekontrolētu novadi uz citiem infrastruktūras elementiem vai īpašumiem. Projektēšanas gaitā Izpildītājam jāizvērtē un jāparedz risinājumi, lai paralēlo ceļu un citu infrastruktūras elementu izbūve nepasliktina ūdens novadi no pamatceļa un neizraisa nelabvēlīgas izmaiņas teritorijas hidroloģiskajā režīmā.
5.6.5. Jāpiedāvā risinājumi ceļa sāngrāvju tīrīšanai un/vai izbūvei, izvērtējot grunts īpašības un nodrošinot efektīvu ūdens novadi no autoceļa konstrukcijas. Meliorācijas grāvju tīrīšanai ārpus būvprojektā minimālā sastāvā noteiktās paredzamās nodalījuma joslas, to precizējot būvprojekta izstrādes gaitā, jānorāda minimālie nepieciešamie atjaunošanas darbu attālumi, kuros jāveic tīrīšanas darbi, lai nodrošinātu ūdens novadi no autoceļa konstrukcijas, jānorāda esošās un nepieciešamās grāvja gultnes atzīmes.
5.6.6. Izpildītājam, izstrādājot būvprojekta risinājumus, jāizvērtē plānoto inženiertehnisko risinājumu ietekme uz autoceļam piegulošajiem īpašumiem, tostarp teritorijām un meliorācijas sistēmām ārpus būvprojektā minimālā sastāvā noteiktās paredzamās nodalījuma joslas, to precizējot būvprojekta izstrādes gaitā, atbilstoši likuma “Par autoceļiem” 16. panta piektajā daļā noteiktajam. Izvērtējuma ietvaros jānosaka nepieciešamība veikt koplietošanas meliorācijas sistēmu tīrīšanas vai pārbūves darbus, lai nepieļautu piegulošo teritoriju hidroloģiskā režīma pasliktināšanos. Ja nepieciešams, Izpildītājam jāparedz attiecīgie darbi arī ārpus būvprojektā minimālā sastāvā noteiktās paredzamās nodalījuma joslas, pamatojot tos ar hidroloģiskiem un hidrauliskiem aprēķiniem.
5.6.7. Ja nepieciešami koplietošanas meliorācijas sistēmas tīrīšanas darbi ārpus būvprojektā minimālā sastāvā noteiktās paredzamās nodalījuma joslas, to precizējot būvprojekta izstrādes gaitā, nemainot esošo ūdens atvades sistēmas režīmu, tie jāpamato ar hidroloģiskiem un hidrauliskiem aprēķiniem un mērījumiem, pierādot, ka tie ir vienīgie iespējamie risinājumi.
5.6.8. Ja saskaņā ar Pasūtītāja apstiprinātiem būvprojekta risinājumiem autoceļam piegulošajās teritorijās un esošajā meliorācijas sistēmā tiek palielināts no autoceļa novadāmā ūdens apjoms vai mainīts noteces režīms un nepieciešama meliorācijas sistēmas pārbūve vai tās funkcijas maiņa, darbi jāpamato ar hidroloģiskiem un hidrauliskiem aprēķiniem un mērījumiem, pierādot, ka tie ir vienīgie tehniski pamatotie risinājumi, lai nodrošinātu likuma “Par autoceļiem” 16. panta piektajā daļā noteikto nosacījumu izpildi. Risinājumi jāsaskaņo ar meliorācijas sistēmas un zemes īpašnieku.
5.6.9. Ārpus būvprojektā minimālā sastāvā noteiktās paredzamās nodalījuma joslas, to precizējot būvprojekta izstrādes gaitā, paredzamo meliorācijas sistēmas darbu apjomi jānorāda atsevišķā darbu apjomu sarakstā un jāattēlo būvprojekta rasējumos. Rasējumos jānorāda meliorācijas būvju piederība.
5.6.10. Būvprojektam pievienot datus par faktiskajiem nokrišņu apjomiem un intensitātēm autoceļa posma atrašanās vietā un attiecīgajā reģionā. Veikt šo datu izvērtējumu un salīdzinājumu ar normatīvajos aktos noteiktajām vērtībām, kā arī izmantot tos hidroloģiskajos un hidrauliskajos aprēķinos. Virszemes ūdens novades risinājumu projektēšanu veikt, ņemot vērā sliktākos (lielākos) aprēķinātos novadāmā ūdens apjomus un intensitātes.
5.6.11. Vietās, kur projektēšanas laikā tiek konstatēta paaugstināta nokrišņu ūdens koncentrēšanās un līdz ar to erozijas risks, Izpildītājam jāparedz ceļa nogāžu nostiprināšana, izmantojot dabīgus un/vai ģeosintētiskus materiālus. Erozijas riska vietas jānosaka un jāizvērtē, ņemot vērā ceļa garenslīpumus, šķērsprofilu risinājumus, virszemes ūdens noteces shēmas, grunts apstākļus un paredzētos ūdens novades risinājumus, piemēram, virāžu iekšmalās, garenprofila līkņu zemākajās vietās un uzbērumu un ierakumu nogāzēs ar koncentrētu virszemes noteci.
5.6.12. Ņemt vērā, ka jebkuri ūdens novades sistēmas betona elementi (aku grodi, betonēti drenāžas izvadu, utt.), kuri izvietoti virs apkārtējā reljefa, ir uzskatāmi par stingiem šķēršļiem.
5.6.13. Vietās, kur ar atklātiem ūdens novades risinājumiem netiek nodrošināta efektīva virszemes noteces novadīšana, jāparedz slēgtās lietus kanalizācijas sistēmas izbūve. Šādi risinājumi paredzami gadījumos, kad atklātu grāvju, tekņu vai citu atklātu noteces elementu izbūve nav iespējama vai nav pieļaujama, piemēram, blīvas apbūves teritorijās, krustojumu, pieslēgumu un satiksmes mezglu zonās, vietās ar ierobežotu projektam nepieciešamo zemju platību, kā arī vietās, kur atklāti risinājumi negatīvi ietekmētu satiksmes drošību vai infrastruktūras uzturēšanu.
5.6.14. Nepietiekamas ūdens novades vietas jāidentificē projektēšanas gaitā, ņemot vērā ceļa garenslīpumu un šķērsprofilu risinājumus, paredzēto virszemes ūdens noteci, hidrauliskos aprēķinus un teritorijas plānojuma ierobežojumus.
5.6.15. Caurtekām un drenāžas sistēmām būvprojektā jānosaka sateces baseini un jāveic atbilstoši hidroloģiskie un hidrauliskie aprēķini, kuru rezultāti jāatspoguļo būvprojekta dokumentācijā, izvēloties optimālo caurtekas garumu. 
5.6.16. Plūdu riska zonās jāveic esošo un projektēto drenāžas sistēmu un caurteku hidrauliskās kapacitātes izvērtējums, un gadījumos, kad aprēķinos tiek konstatēta nepietiekama caurplūde vai paaugstināts applūšanas risks, jāparedz atbilstoši tehniskie risinājumi caurplūdes palielināšanai, tai skaitā caurteku diametra palielināšana
5.6.17. Līdzenos apvidos, kur nav iespējams nodrošināt lietus ūdeņu tālāku novadīšanu, paredzēt lietus ūdeņu akumulācijas baseinus, nodrošinot nepieciešamo uzkrāšanas tilpumu un kontrolētu noteci atbilstoši hidrauliskajiem aprēķiniem.
5.7. Mazaizsargātie satiksmes dalībnieki (gājēji un/vai velosipēdisti), sabiedriskā transporta pieturas, stāvlaukumi 
5.7.1. [bookmark: _Hlk70589428]Jāiesniedz risinājumi sabiedriskā transporta pieturvietu novietojumam, sabiedriskā transporta pieturvietas neizvietojot uz ātrgaitas autoceļa pamatbrauktuves. 
5.7.2. Jāiesniedz risinājumi sabiedriskā transporta pieturvietu aprīkojumam. Aprīkojums jāparedz atbilstoši “Autoceļu būvdarbu specifikācijās” un Vadlīnijās “Autobusu pieturvietu aprīkojums un tā parametri valsts autoceļu tīklā” noteiktajam.  
5.7.3. [bookmark: _Hlk70589450]Sabiedriskā transporta pieturvietu sarakstam ir jābūt saskaņotam ar VSIA „Autotransporta direkcija”, rakstiski informējot attiecīgajās pašvaldības.
5.7.4. Jāiesniedz mazaizsargāto satiksmes dalībnieku infrastruktūras risinājumi un to novietojums plānā, t.sk. no sabiedriskā transporta pieturvietām līdz tuvākajiem interešu piesaistes objektiem (ja izpētes rezultātā tiks pamatota nepieciešamība). Risinājumos jāievērtē vides pieejamības prasības (gājējiem ar kustību traucējumiem, vājredzīgiem gājējiem). 
5.7.5. Jāiesniedz vides piekļūstamības eksperta atzinums.
5.7.6. Jāiesniedz risinājumi stāvlaukumu sakārtošanai vai likvidēšanai. 
5.7.7. Ropažu novada Rutku ielā (autoceļa A4 paralēlais ceļš) izskatīt iespēju izveidot gājēju/velosipēdistu infrastruktūru, ja tas tiks pamatots gājēju/velosipēdistu intensitāti.
5.8. [bookmark: _Toc477439849][bookmark: _Ref947869]Satiksmes organizācijas tehniskie līdzekļi un aprīkojums  
5.8.1. Izpildītājam jāparedz būvprojekta ietvaros projektējamo ceļu (pamattrases, paralēlo ceļu un ceļu mezglu) aprīkošana ar satiksmes organizācijas tehniskajiem līdzekļiem atbilstoši spēkā esošajiem normatīvajiem aktiem, standartiem un LVC vadlīnijām, nodrošinot satiksmes drošību un viennozīmīgu satiksmes organizāciju. 
5.8.2. No jauna uzstādāmo ceļa zīmju gaismu atstarojošajām virsmām jābūt pārklātām ar mikroprizmatisko plēvi. Pamattrasei paredzēt individuāli projektējamas ceļa zīmes ar informācijas elementu (burtu un ciparu) augstumu ne mazāku par 300 mm. 
5.8.3. Ceļa horizontālo apzīmējumu projektēt atbilstoši spēkā esošajiem normatīvajiem aktiem un standartiem, diferencējot prasības pamattrasei, paralēlajiem ceļiem un citiem pieslēgumiem. Pamattrasei jāparedz paaugstinātas redzamības un ilgmūžības marķējums, tai skaitā strukturētais marķējums, paredzot malu līniju un ass līniju platumu ne mazāku par 15 cm.
5.8.4. Divbrauktuvju pamattrasei sadalošajā joslā jāparedz drošības barjeru izbūve visā tās garumā, nodrošinot nepārtrauktu transportlīdzekļu savstarpējas sadursmes risku novēršanu, kā arī jāparedz efektīvi pasākumi pret pretimbraucošo transportlīdzekļu apžilbināšanu. Drošības barjeru novietojumu projektēt ar vienmērīgu attālumu no brauktuves malas, nodrošinot satiksmes drošību un iespēju veikt ceļa uzturēšanas darbus. Tehniski pamatotos gadījumos pieļaujamas atkāpes, tās pamatojot būvprojekta dokumentācijā.
5.8.5. Ja būvprojekta risinājumi ietver satiksmes regulēšanas tehniskos līdzekļus (piemēram, luksoforus), jāizstrādā to izvietojuma un darbības shēmas.
5.8.6. Ja apgaismojuma infrastruktūras ierīkošanas vai atjaunošanas nepieciešamība ir pamatota, jāpiedāvā jauna apgaismojuma infrastruktūras izbūve. 
5.8.7. Ja satiksmes mierināšanas līdzekļu pielietošanas nepieciešamība ir pamatota, tad būvprojektā ir jāparedz pasākumi satiksmes mierināšanas līdzekļu izbūvei. 
5.8.8. [bookmark: _Hlk11057670]Projektā paredzēt elektrificētā autoceļu aprīkojuma (satiksmes uzskaites punkti, ceļa meteoroloģiskās stacijas, maināmās informācijas zīmes u.c.) izbūvi, pārbūvi atbilstoši projektējamā autoceļa specifikai, jāpiedāvā jauna elektrificētā autoceļu aprīkojuma infrastruktūras izbūve.
5.8.9.  Apgaismojuma un satiksmes signālu infrastruktūras ierīkošanai vai atjaunošanai jāievēro zaļajam publiskajam iepirkumam izvirzītās prasības, kas noteiktas Ministru kabineta 2017. gada 20. jūnija noteikumu Nr. 353 “Prasības zaļajam publiskajam iepirkumam un to piemērošanas kārtība” pielikuma Nr. 1. 7. daļā “Ielu apgaismojums un satiksmes signāli”. Paredzot jaunu apgaismojuma sistēmu, tās maksimālajiem energoefektivitātes rādītājiem jābūt mazākiem par 90 % no tiem, kas uzrādīti šo noteikumu 1. pielikuma 7.2. punktā “ZPI prasības un kritēriji ielu apgaismojuma projektam” 1.1. un 1.2. punktā norādītajās prasībās.  
5.8.10. Satiksmes organizācijas tehniskie risinājumi jāattēlo būvprojekta rasējumos un jāiekļauj darbu apjomu sarakstā.
5.9. Trokšņa līmeni mazinošie pasākumi
5.9.1. Izpildītājam, izstrādājot būvprojekta risinājumus, jāņem vērā ietekmes uz vidi novērtējumā un būvprojektā minimālā sastāvā noteiktie trokšņa aizsardzības risinājumi, tai skaitā paredzētās trokšņu sienu izvietošanas zonas.
5.9.2. Projektēšanas gaitā Izpildītājam jāveic trokšņa izplatības modelēšana atbilstoši spēkā esošajiem normatīvajiem aktiem ar CNOSSOS metodi, izvērtējot nepieciešamos trokšņa aizsardzības pasākumus un to efektivitāti.
5.9.3. Pamatojoties uz modelēšanas rezultātiem, Izpildītājam jāprecizē trokšņu sienu un citu trokšņa aizsardzības risinājumu novietojums, augstums, garums un konstrukcija, nodrošinot normatīvajos aktos noteikto trokšņa robežlielumu ievērošanu.
5.9.4. Atkāpes no IVN vai būvprojektā minimālā sastāvā paredzētajiem trokšņa aizsardzības risinājumiem ir pieļaujamas, ja tās ir tehniski un ekonomiski pamatotas un netiek pasliktināts trokšņa aizsardzības līmenis. Šādas atkāpes jāsaskaņo ar Pasūtītāju.
5.9.5. Būvprojektā jāuzrāda trokšņa aizsardzības risinājumi rasējumos un jāiekļauj darbu apjomu sarakstā, kā arī jāsniedz pārskats par veikto trokšņa modelēšanu un izvēlēto risinājumu pamatojumu.
5.10. Dzīvnieku aizsargžogi
5.10.1. Izpildītājam, izstrādājot būvprojekta risinājumus, jāņem vērā ietekmes uz vidi novērtējumā (IVN) un būvprojektā minimālā sastāvānoteiktie risinājumi attiecībā uz dzīvnieku migrācijas ierobežošanu un satiksmes drošības nodrošināšanu.
5.10.2. Izpildītājam jāparedz dzīvnieku aizsargžogu izbūve gar pamattrasi visā tās garumā abās pusēs, nodrošinot dzīvnieku nokļūšanas uz brauktuves nepieļaušanu.
5.10.3. Dzīvnieku aizsargžogu novietojumu projektēt, ņemot vērā būvprojekta minimālā sastāva risinājumus, paredzot to izvietošanu starp pamattrasi un paralēlajiem ceļiem, nodrošinot nepārtrauktu žoga līniju bez pārtraukumiem.
5.10.4. Projektēšanas gaitā jāparedz tehniskie risinājumi, kas novērš dzīvnieku nokļūšanu uz autoceļa caur potenciālajām spraugām, tai skaitā vietās pie grāvjiem, caurtekām, ceļu pievienojumiem un citām inženierbūvēm.
5.10.5. Dzīvnieku aizsargžoga konstrukciju, augstumu un tehniskos parametrus noteikt atbilstoši normatīvo aktu un LVC vadlīniju prasībām, ņemot vērā teritorijas reljefu un dzīvnieku pārvietošanās īpatnības.
5.10.6. Izpildītājam jāparedz risinājumi dzīvnieku izkļūšanai no teritorijām starp aizsargžogiem (piemēram, “dzīvnieku vārti”, “jump-out” tipa konstrukcijas vai līdzvērtīgi risinājumi), izvērtējot to novietojumu un nodrošinot to efektīvu darbību.
5.10.7. Dzīvnieku aizsargžogu risinājumi jāattēlo būvprojekta rasējumos un jāiekļauj darbu apjomu sarakstā.

6. [bookmark: _Ref947903][bookmark: _Toc71885906]PRASĪBAS BŪVDARBU ORGANIZĀCIJAI UN DARBA VIETU APRĪKOJUMAM
6.1. Jāizvērtē un starpziņojumā jāiesniedz rekomendācijas optimālam būvdarbu laikam un satiksmes organizācijai, ņemot vērā klimatiskos apstākļus, būvdarbu tehnoloģijas un satiksmes organizācijas iespējas. Jāizvērtē apbraucamo ceļu iespējas un lietderība, salīdzinot ceļu lietotāju un būvdarbu veikšanas, tajā skaitā apbraucamo ceļu uzturēšanas izmaksas satiksmi novirzot pa apbraucamiem ceļiem vai nodrošinot satiksmi cauri būvdarbu zonai. Jāveic sabiedriskā transporta pārvadājumu papildus izdevumu aprēķins atbilstoši Ministru kabineta 2010. gada 13. jūlija noteikumu Nr. 634 „Sabiedriskā transporta pakalpojumu organizēšanas kārtība maršrutu tīklā” prasībām. Starpziņojumā apstiprinātais satiksmes organizācijas plāns konceptuāli jāsaskaņo ar valsts vai pašvaldību institūcijām, kas savas kompetences ietvaros organizē sabiedriskā transporta pakalpojumus vai, kuru pārraudzībā esošajiem ceļiem būvdarbu laikā sagaidāms būtisks noslodzes pieaugums. 
6.2. Paredzot satiksmi virzīt cauri būvlaukumam, būvprojektā jāiekļauj ceļa un/vai tilta izmantošanas nosacījumi būvdarbu laikā (atbilstoši Būvniecības likuma 21. panta (trešajai daļai) un rekomendējošas satiksmes organizācijas shēmas visā būvdarbu izpildes laikā atbilstoši Ministru kabineta 2001. gada 2. oktobra noteikumiem Nr. 421 „Noteikumi par darba vietu aprīkošanu uz ceļiem”. 
6.3. Ja projektējamā objekta ekspluatācijai, atjaunošanai, pārbūvei vai jaunai būvniecībai nepieciešams izbūvēt pagaidu apbraucamo ceļu projektējamā autoceļa aizsargjoslā, tad plānā jānorāda pagaidu ceļa aptuvens novietojums. Par būvprojektā paredzētām darbībām aizsargjoslā jāinformē attiecīgā zemes gabala īpašnieks, atsaucoties uz Aizsargjoslu likuma 35. panta otrajā daļā noteiktajām tiesībām un lūdzot novērtēt iespējamos zaudējumus, ko zemes īpašniekam varētu radīt aizsargjoslā paredzētās darbības un kas būtu atlīdzināmi atbilstoši Aizsargjoslu likuma 35. panta devītajā daļā noteiktajam. Attiecīgos dokumentus jāpievieno sējumam “Zemju lietas”. Īpašnieka informēšana jāveic saskaņā ar PU pielikuma Nr.7 “Prasības zemju un īpašumu jautājumiem” 13.16.punktā noteikto metodoloģiju.
6.4. [bookmark: _Toc477439850]Jāizvērtē galveno būvmateriālu (ceļa zemes klātnes un ceļa segas būvniecībai) iespējamās ieguves vietas un transportēšanas maršruti. 
6.5. Risinājumi jāprojektē tādi, lai tos var realizēt, būvdarbu laikā nodrošinot 1 braukšanas joslu katrā virzienā, bez reversās satiksmes organizācijas ar luksoforu palīdzību. Autoceļu krustojumu pārbūves zonās būvprojekta ietvaros jāizstrādā krustojuma pārbūves specifikai un vajadzībām piemērotu satiksmes organizācijas shēmu. Ja krustojuma pārbūvei nepieciešams apbraucamais ceļš, kas skar blakus esošus privātīpašumus, apbraucamā ceļa novietojums jāsaskaņo ar skartās zemes īpašnieku. 
7. [bookmark: _Toc71885907]PRASĪBAS FIZISKO PERSONU DATU AIZSARDZĪBAI
7.1. Saskaņā ar Eiropas Parlamenta un Padomes regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 24. panta otro daļu, jānodrošina, lai būvprojektos netiktu atspoguļota informācija par fiziskām personām bez minēto personu piekrišanas un norādīta leģitīma mērķa. 
7.2. Būvprojekta sastāvā esošās zemju lietas, zemes ierīcības projekti un cita informācija, kas nepieciešama būvprojekta īstenošanai un kas satur fizisko personu datus, jāiesniedz no pārējā būvprojekta atsevišķā sējumā.
7.3. Visi iegūtie dati jānodod Pasūtītājam. Nododamā informācija, kas satur personu datus JĀDALA DIVĀS DAĻĀS – PUBLISKI PIEEJAMĀ INFORMĀCIJA UN INFORMĀCIJA, kura nodrošina personas datu aizsardzības prasības.

8. [bookmark: _Toc71885908]PRASĪBAS BŪVPROJEKTA SATURAM UN NOFORMĒŠANAI
8.1. Vispārīgās prasības
8.1.1. Būvprojekta saturam un noformējumam jāatbilst projektēšanas uzdevumā un ICP “Valsts autoceļu un tiltu būvprojektu saturs un noformēšana” un Būvatļaujā izvirzītajiem projektēšanas nosacījumu noteiktajām prasībām. Būvprojekts jāizstrādā latviešu valodā, ievērojot valodas literārās un gramatiskās normas. 
8.1.2. Drukātā formā iesniedzamo būvprojektu jāiesniedz arī PDF formātā, veidojot tādu pašu datņu struktūru un nosaukumus kā drukāto dokumentu mapes, sējumi un nodaļas.
8.1.3. Būvprojektā uz katras teksta lapas jānorāda būvprojekta nosaukums ar precizēto adresi (no – līdz km). Uz sējuma vāka jānorāda datums un stadija (starpziņojums, gala ziņojums, būvprojekts, būvprojekts pēc ekspertīzes (jānorāda tikai tai daļai, kurai ir veikta ekspertīze, piemēram sējumam “Būvkonstrukcijas” titullapā jānorāda “Būvkonstrukcijas pēc ekspertīzes”).  
8.1.4. Katram šajā nodaļā minētajam Pasūtītājam iesniedzamajam ziņojumam jābūt apvienotam vienā elektroniskā datu mapē, kas ir elektroniski parakstīta un pieejama Pasūtītājam.
8.1.5. Ja ir precizētas objekta adreses un tās atšķiras no būvatļaujā norādītajām, jaunās objekta adreses (neiekļaujot salaidumu posmu garumus) nepieciešams apstiprināt LVC Projektu vadības grupā (PVG). Pēc Gala ziņojuma apstiprināšanas PVG, Izpildītājs Būvniecības informācijas sistēmā sagatavo iesniegumu par izmaiņām būvprojektā, pielikuma datnē pievienojot PVG protokolu, kurā ir apstiprinātas jaunās objekta adreses.
8.2. Starpziņojuma prasības:
8.2.1. [bookmark: _Ref948152]Dokumentu formātam:
8.2.1.1. Starpziņojumu jāiesniedz elektroniski PDF formātā (failā ietvertajam tekstam jābūt atrodamam ar PDF lasītāja meklēšanas funkciju, atlasāmam un kopējamam), grafiskie materiāli (rasējumi) PDF un DWG vai DGN (DWG vai DGN failam jābūt noformētam tā, lai tas attēlotos “viewer” programmās tāpat kā attiecīgais rasējums PDF formātā), video materiāli vismaz Full HD 1920×1080 izšķirtspējā. 
8.2.2. Starpziņojuma minimālais sastāvs:
8.2.2.1. Būvprojekta uzsākšanai nepieciešamie dokumenti:
8.2.2.1.1. Būvatļauja;
8.2.2.1.2. Būvprojekta projektēšanas uzdevums;
8.2.2.1.3. Institūciju tehniskie noteikumi;
8.2.2.1.4. Apliecinājuma vēstule par kadastra telpisko datu aktualizāciju.
8.2.2.2. Izpētes:
8.2.2.2.1. Esoša ceļa tehniskais stāvoklis;
8.2.2.2.2. Būvkonstrukcijas;
8.2.2.2.3. Ūdens novades sistēma;
8.2.2.2.4. Esošā un perspektīvā satiksme, mazaizsargātie satiksmes dalībnieki (gājēji un/vai velosipēdisti), sabiedriskais transports, stāvlaukumi, apgaismojums
8.2.2.2.5. Aizsargājamie objekti.
8.2.2.3. Piedāvāto tehnisko risinājumu apraksts:
8.2.2.3.1. Ceļa pamatrases un paralēlo ceļu normālprofila, trases un garenprofila risinājumu detalizācija un precizēšana, kā arī pieslēgumu un ceļu mezglu principiālie risinājumi;
8.2.2.3.2. Ceļa segas konstrukcijas;
8.2.2.3.3. Zemes klātne (ģeotehniskā projektēšana);
8.2.2.3.4. Ūdens novades risinājumi;
8.2.2.3.5. Mazaizsargātie satiksmes dalībnieki (gājēji un/vai velosipēdisti), sabiedriskā transporta pieturas, stāvlaukumi;
8.2.2.3.6. Satiksmes organizācijas tehniskie līdzekļi un aprīkojums (principiāli pamatrisinājumi un pamatelementi);
8.2.2.3.7. Trokšņa mazināšanas pasākumu risinājumi;
8.2.2.3.8. Dzīvnieku aizsargžogi.
8.2.2.4. Būvkonstrukcijas:
8.2.2.4.1. Būves apsekošanas atskaite;
8.2.2.4.2. Izpētes materiāli (ģeotehniskā izpēte, topogrāfija, hidroloģija).
8.2.2.5. [bookmark: _Hlk522086530]Būvdarbu organizācija un darba vietu aprīkojums, galveno būvmateriālu ieguves atrašanās vietas, izvērtējums par iespējamo satiksmes organizāciju būvdarbu laikā.
8.2.2.6. Atkāpes no tehnisko noteikumu prasībām un normatīviem.
8.2.2.7. Būvdarbu aptuvenā izmaksu tāme. Jāiesniedz darbu apjomu saraksts izcenots atbilstoši jaunākajam LVC mājas lapā publicētajam Autoceļu un tiltu būvniecības cenu katalogam (https://lvceli.lv/celu-tikls/buvnieciba-un-uzturesana/autocelu-un-tiltu-buvniecibas-cenu-katalogs/), norādot kura gada cenu katalogs lietots.
8.2.2.8. Saraksti:
8.2.2.8.1. Taišņu līkņu saraksts (var nepievienot, ja parametri uzrādīti garenprofilā);
8.2.2.8.2. Pievienojumu saraksts;
8.2.2.8.3. Caurteku saraksts (var nepievienot, ja caurteku parametri uzrādīti trases plānā);
8.2.2.8.4. Ārpus Satiksmes ministrijai piekrītošo vai īpašumā esošo zemju robežas veicamo meliorācijas sistēmas sakārtošanas darbu saraksts;
8.2.2.8.5. Sabiedriskā transporta pieturu saraksts (var nepievienot, ja pieturvietas uzrādītas trases plānā);
8.2.2.8.6. Valsts SM personā īpašumā iegūstamo un ar projekta tehniskajiem risinājumiem skarto zemes vienību un būvju saraksts atbilstoši PU pielikumam Nr.2. un Nr.3.
8.2.2.9. Inženierizpētes materiāli:
8.2.2.9.1. [bookmark: _Hlk84254691]Topogrāfiskais uzmērījums DGN vai DWG formātā;
8.2.2.9.2. Ģeotehniskā izpēte;
8.2.2.9.3. Esošā reljefa 3D virsma, kas sagatavota no uzmērīšanas datiem, LandXML formātā;
8.2.2.10. Rasējumi:
8.2.2.10.1. Vispārīgie rādītāji.
8.2.2.10.2. Autoceļa plāns:
8.2.2.10.2.1. [bookmark: _Hlk10124883][bookmark: _Hlk149913970]Autoceļa pamatrases un paralēlo ceļu trases plāns, kas aktualizēts atbilstoši būvprojekta minimālā sastāvā risinājumiem (noformējumā pieļaujamas atkāpes no ICP “Valsts autoceļu un tiltu būvprojektu saturs un noformēšana”, atkāpes saskaņojot ar Pasūtītāju);
8.2.2.10.2.2. Atsavināmo zemju robežas un platība;
8.2.2.10.2.3. Ģeodēzisko punktu novietojums ar to aizsargjoslām.
8.2.2.10.2.4. Ģeotehnisko izstrādņu vietas.
8.2.2.10.3. Garenprofils:
8.2.2.10.3.1. Autoceļa pamatrases un paralēlo ceļu garenprofili, kas aktualizēti atbilstoši būvprojekta minimālā sastāvā risinājumiem (noformējumā pieļaujamas atkāpes no ICP “Valsts autoceļu un tiltu būvprojektu saturs un noformēšana”, atkāpes saskaņojot ar Pasūtītāju);
8.2.2.10.3.2. [bookmark: _Hlk149909310]Ģeotehnisko informāciju atbilstoši PU Pielikums Nr. 1. noteiktajām prasībām.
8.2.2.10.4. Šķērsgriezumu veidi un segas konstrukcijas.
8.2.2.10.4.1. Šķērsgriezumi vietās, kur paredzēta grunts apmaiņa, dziļie pamati, kā dziļā grunts stabilizēšana, pāļi. 
8.2.2.10.4.2. Ģeotehnisko informāciju atbilstoši PU Pielikums Nr. 1. noteiktajām prasībām.
8.2.2.10.5. Pievienojumi (tipveida risinājuma līmenī, ja informācija nav iekļauta citur būvprojektā), ja pievienojumu risinājumi nav detalizēti uzrādīti trases plānā;
8.2.2.10.6. Sabiedriskā transporta pieturas.
8.2.2.10.7. Caurtekas (ailes platums < 2.0 m).
8.2.2.10.8. Citu būvju rasējumi.
8.3. Gala ziņojums un Darbs (būvprojekts)
8.3.1. Gala ziņojuma un Darba (būvprojekta) prasības:
8.3.1.1. [bookmark: _Hlk210656750]Gala ziņojumu jāiesniedz elektroniski PDF formātā (failā ietvertajam tekstam jābūt atrodamam ar PDF lasītāja meklēšanas funkciju, atlasāmam un kopējamam), grafiskie materiāli (rasējumi) PDF un DWG vai DGN (DWG vai DGN failam jābūt noformētam tā, lai tas attēlotos “viewer” programmās tāpat kā attiecīgais rasējums PDF formātā).
8.3.1.2. Ja Būvprojektā nav izpildītas kādas no ieinteresēto institūciju izsniegto tehnisko vai īpašo nosacījumu prasībām, tad Gala ziņojumā jāiesniedz saskaņojums ar attiecīgo tehnisko vai īpašo noteikumu izdevēju.
8.3.1.3. Pirms Gala ziņojuma apstiprināšanas PVG, Gala ziņojuma pārskatā minētajām piezīmēm jābūt saskaņotām ar LVC daļām un Gala ziņojums ar ietvertiem labojumiem ( ja tādi ir nepieciešami) jānosūta PV atkārtotai izskatīšanai.
8.3.1.4. Pēc Gala ziņojuma apstiprināšanas PVG, Izpildītājam jāveic korekcijas (ja tādas nepieciešamas) un Darbs (būvprojekts), iekļaujot būvprojektā PVG protokolu un būvatļaujas projektēšanas nosacījumos ietvertās prasības, jāiesniedz Būvniecības informācijas sistēmā (BIS) uz saskaņošanu.
8.3.1.5. Pēc Gala ziņojuma apstiprināšanas PVG, Izpildītājs atkārtoti nosūta atbildes uz ceļu drošības audita ieteikumiem CSDD, Satiksmes ministrijai un informācijai LVC, ja veicot precizējumus Gala ziņojumā atbilde par ceļu drošības audita atzinuma ieteikumu ievērtēšanu ir zaudējusi aktualitāti (prasība attiecas uz 3. stadijas ceļu drošības audita atzinumu).
8.3.1.6. BIS saskaņots Darbs (būvprojekts) Izpildītājam jāiesniedz Pasūtītājam atbilstoši PU 8.3.3. punktā minētajā apjomā un formātā.
8.3.1.7. Pēc būvprojekta apstiprināšanas LVC Tehniskajā komisijā (TK), ja būvprojektam vai būvprojekta daļai nav paredzēta ekspertīze, Izpildītājs sagatavo iesniegumu BIS par projektēšanas nosacījumu izpildi, pievienojot TK protokolu. 
8.3.1.8. Ja būvprojektam vai būvprojekta daļai ir paredzēta ekspertīze, tad izlabots Darbs (būvprojekts) pēc ekspertīzes Izpildītājam jāiesniedz Pasūtītājam atbilstoši PU 8.3.3. punktā minētajā apjomā un formātā. Pēc Darba (būvprojekta) iesniegšanas Pasūtītājam, Izpildītājs sagatavo iesniegumu BIS par projektēšanas nosacījumu izpildi, pievienojot TK protokolu un Ekspertīzes atzinumu.
8.3.2. Gala ziņojuma minimālais sastāvs:
8.3.2.1. Sējums Vispārīga daļa
8.3.2.1.1. Būvprojekta uzsākšanai nepieciešamie dokumenti;
8.3.2.1.2. Sagatavota Pārskata lapa par izsniegtajiem tehniskajiem noteikumiem vai izvirzītajiem īpašajiem nosacījumiem, kuras saturs apliecina visu izvirzīto noteikumu un nosacījumu ievērtēšanu būvprojektā un to izpildi (piemēram, pieprasīti TN, saņemti TN, TN saskaņošanas datums).
8.3.2.1.3. Sagatavota Pārskata lapa, kuras sastāvā ir izcērtamo koku ciršanas saraksts, kurā norādīti visi koki, tajā skaitā norādīti aizsargājamie koki, stādītas koku rindas vai atsevišķi koki, kā arī seni koki ar iespējamu estētisku vērtību, kuru atbilstoši savai kompetencei ir parakstījušas pašvaldība, Dabas aizsardzības pārvalde, Nacionālā kultūras mantojuma pārvalde vai Valsts vides dienests. 
8.3.2.1.4. Skaidrojošs apraksts (iekļaujot pamatotas atkāpes no būvatļaujā izvirzītajām projektēšanas nosacījumu, tehnisko noteikumu prasībām un normatīviem, izvērtējot to ietekmi uz būvi ekspluatācijas laikā).  

8.3.2.1.5. Vispārīgās daļas pielikumi:
8.3.2.1.5.1. Atbildes uz būvprojekta izstrādes laikā Pasūtītāja dotajām piezīmēm;
8.3.2.1.5.2. Valsts zemes dienesta izsniegta apliecinājuma vēstule par Nekustamā īpašuma valsts kadastra telpisko datu salīdzināšanu un to aktualizāciju atbilstoši mērniecības lietu arhīvā esošajai informācijai (ja nav veikti Satiksmes ministrijai piekrītošo vai īpašumā esošo zemes vienību kadastrālās uzmērīšanas darbi);
8.3.2.1.5.3. Ceļu drošības 3. stadijas audita atzinums un paskaidrojums par ceļu drošības audita atzinuma ieteikumiem;
8.3.2.1.5.4. Ceļa segas konstrukcijas aprēķins;
8.3.2.1.5.5. Ieteicamais būvdarbu izpildes kalendārais grafiks;
8.3.2.1.5.6. Būvprojekta pārbaudes apraksts, balstoties uz PU pielikumu Nr. 5. “Būvprojektā pārbaudāmie jautājumi”;
8.3.2.1.5.7.  Zemes klātne (ģeotehniskā projektēšana);
8.3.2.1.5.8. Trokšņa novērtējums un veiktie noturības aprēķini.
8.3.2.2. Sējums Specifikācijas
8.3.2.2.1. Sējuma sagatavošanā jāievēro:
8.3.2.2.1.1. sējumā jānorāda atsauce uz pielietotajām “Autoceļu būvdarbu specifikācijām”, papildus iekļaujot tikai specifikāciju punktus un/vai apakšpunktus, kuros veikti grozījumi, vai jaunu darbu aprakstus. Grozījumi, papildinājumi vai jauni darbi sējumā “Specifikācijas” jānoformē atbilstoši “Autoceļu būvdarbu specifikācijas” formātam un saturam. Paredzot grozījumus spēkā esošajās “Autoceļu būvdarbu specifikācijās”, tie jāpamato. 
8.3.2.2.1.2. sējumā darba nosaukumiem jābūt vienādiem ar būvprojekta sējumā „Darbu apjomu saraksts” lietotajiem;
8.3.2.2.1.3. sējumā jāpievieno ICP “Valsts autoceļu un tiltu būvprojektu saturs un noformēšana” noteiktie saraksti, atkāpes pamatojamas un saskaņojamas ar Pasūtītāju;
8.3.2.2.1.4. sējumā papildus jāpievieno saraksts “Ārpus Satiksmes ministrijai piekrītošo vai īpašumā esošo zemju robežas veicamo meliorācijas sistēmas sakārtošanas darbu saraksts”.
8.3.2.3. Sējums Rasējumi
8.3.2.3.1. Sējuma sagatavošanas prasības atbilstoši ICP “Valsts autoceļu un tiltu būvprojektu saturs un noformēšana”.
8.3.2.3.2. Papildus ICP noteiktajam, ir jāsagatavo būvprojekta risinājumu griezumi vietās, kur paredzēti individuāli risinājumi:
8.3.2.3.2.1. Šķērsgriezumi  un garengriezumi vietās, kur paredzēta grunts apmaiņa, dziļie pamati, kā dziļā grunts stabilizēšana, pāļi u.c.. Šķērsgriezumu biežums ne retāk kā 50 metrus šī elementa garenprofilā.
8.3.2.3.2.2. Griezumam jāpievieno augstuma skala absolūtajās mērvienībās. Griezumā jānorāda – atkarībā no risinājuma veida -  pamatu iedziļinājuma dziļums, grunts apmaiņas dziļums vai citas iejaukšanās dziļums. Ģeotehnisko informāciju ar gruntsūdens līmeņiem pievieno konkrētajam griezumam, novietojot tos korektās augstuma atzīmēs. Ģeotehnisko informāciju attēlo atbilstoši Pielikums Nr. 1. noteiktajām prasībām.

8.3.2.4. Sējums Darbu apjomu saraksts
8.3.2.4.1. Sējuma sagatavošanas prasības:
8.3.2.4.1.1. Veicamie būvdarbi jāsadala pa atsevišķi mērāmiem un izcenojamiem darbu veidiem, ievērojot jaunāko specifikāciju rekomendācijas un darba raksturu tā, lai paveikto apjomu varētu viegli uzmērīt (novērtēt) un pieņemt apmaksai. Darbu apjomu saraksts jānoformē, ievērojot formātu, kurš pieejams  LVC mājas lapā (https://lvceli.lv/celu-tikls/tehniskie-noteikumi-metodiskie-noradijumi/normativie-akti); 
8.3.2.4.1.2. Kolonnā “Darbu apjomi” jānorāda noapaļojot ar precizitāti ne vairāk kā 2 cipari aiz komata un to ierakstam jābūt bez matemātiskiem vienādojumiem vai formulām.
8.3.2.5. Sējums Būvdarbu aprēķinātā cena
8.3.2.5.1. Jāiesniedz darbu apjomu saraksts izcenots atbilstoši jaunākajam LVC mājas lapā publicētajam Autoceļu un tiltu būvniecības cenu katalogam (https://lvceli.lv/celu-tikls/buvnieciba-un-uzturesana/autocelu-un-tiltu-buvniecibas-cenu-katalogs/), norādot kura gada cenu katalogs lietots. Jāiesniedz aprēķināto izmaksu novērtējums atbilstoši LBN 501.
8.3.2.6. Sējums Inženiertīkli
8.3.2.6.1. Sējuma sagatavošanas prasības:
8.3.2.6.1.1. Satiksmes ministrijas īpašumā esošo un tiem blakus piekrītošo zemju robežās izvietotu inženiertīklu risinājumiem jābūt uzrādītiem plānā. 
8.3.2.6.1.2. Ja būvniecības ietvaros jāpārbūvē citām personām piederoši inženiertīkli, tad šo darbu izpildei  ir jāsagatavo atsevišķi (papīra un elektroniskā formā) attiecīgie sējumi ar saturu: tehniskie noteikumi, skaidrojošais apraksts, rasējumi, darbu apjomu saraksts, specifikācijas, inženiertīklu izbūves saraksti.
8.3.2.7. [bookmark: _Hlk529345386]Sējums Būvkonstrukcijas
8.3.2.7.1. Vispārīgā daļa;
8.3.2.7.2. Specifikācijas:
8.3.2.7.2.1. Sējumā jāapraksta visas prasības katra būvprojekta sējumā „Darbu apjomu saraksts” minētā darba veikšanai, nelietojot atsauces uz apstiprinātajām “Tiltu specifikācijām”;
8.3.2.7.2.2. „Specifikācijas” ir jāveido kā jauns, atsevišķs būvprojekta sējums par pamatu pielietojot spēkā esošo ”Tiltu specifikāciju” formātu un saturu (pieejamas LVC mājas lapā), tehniskajā aprakstā izslēdzot jebkādas divējādi vai pretrunīgi interpretējamas redakcijas;
8.3.2.7.2.3.   Ja kāds no veicamajiem darbiem spēkā esošajās „Tiltu specifikācijās” nav pietiekami aprakstīts, tad līdzīgā formātā jāizstrādā nepieciešamās papildus specifikācijas.
8.3.2.7.3. Rasējumi;
8.3.2.7.4.    Aprēķinu kopsavilkums:
Sējumā iekļaut īsu un kodolīgu informāciju par pieņemtajiem izejas datiem, izdarītajiem pieņēmumiem, aprēķinu metodēm un gaitu, kā arī iegūtajiem rezultātiem būvkonstrukciju aprēķinos. Aprēķinu kopsavilkums jāveido galvenajām nesošajām konstrukcijām. Aprēķinu kopsavilkuma sējuma minimālais sastāvs (Izpildītājs var koriģēt Aprēķinu kopsavilkuma saturu saglabājot prasīto minimālās informācijas saturu):
· Titullapa;
· Paskaidrojuma raksts (Īss konstrukciju apraksts, izmantotie LVS utt.);
· Slodzes un iedarbes;
· Aprēķinu shēmas un slodžu kombinācijas;
· Rezultātu kopsavilkums.
8.3.2.7.5. Pēc Pasūtītāja pieprasījuma Izpildītajam jāiesniedz arī detalizēts aprēķinu sējums.
8.3.2.8. Sējums Topogrāfiskās uzmērīšanas lieta
8.3.2.9. Sējums Ģeotehniskās izpētes ziņojums
8.3.2.10. Sējums Zemju lietas
8.3.2.11. Sējums Zemes ierīcības projekti (var iesniegt atsevišķi no gala ziņojuma)
8.3.2.12. Sējums Satiksmes organizācijas tehniskie līdzekļi
8.3.2.12.1. Sējumā iekļaut tikai attiecīgus rasējumus un tabulu “Projekta  rādītāji”.
8.3.3. [bookmark: _Ref949353]Darba (būvprojekta) iesniegšanas prasības:
8.3.3.1. Darbs (būvprojekts) jāiesniedz elektroniski PDF formātā, grafiskie materiāli (rasējumi) jāiesniedz PDF, DWG vai DGN formātā, darbu apjomu saraksts, būvdarbu aprēķinātā cena un saraksti (saskaņā ar ICP “Valsts autoceļu un tiltu būvprojektu saturs un noformēšana” 5.6.2.p.) PDF un MS Excel formātā;
8.3.3.2. Izpildītāja apliecinājums jāiesniedz par to, ka visas šī Darba (būvprojekta) ietvaros ierosināto būvniecības ieceru risinājumi ir savstarpēji salāgoti un visas būvniecības ieceres ir saskaņotas (t.sk. ar būvniecības ierosinātāju). Apliecinājumam jāpievieno izdruka no BIS, kas ietver informāciju par iepriekš minēto ieceru saskaņošanu.
8.3.3.3. Projektētā ceļa pamatrases un paralēlo ceļu posmu asis jāiesniedz LandXML formātā;
8.3.3.4. Projektētā ceļa pamatrases un paralēlo ceļu telpiskās virsmas jāiesniedz LandXML formātā:
8.3.3.4.1. Zemes klātne, iekļaujot nogāzes un grāvjus bez nogāzes nostiprinājuma (nogāzes nostiprinājuma apakšējā virsma);
8.3.3.4.2. Salturīgās/drenējošās kārtas augšējā virsma (zem šķembām) līdz nogāzei vai citam norobežojošam elementam;
8.3.3.4.3. Šķembu kārtas augšējā virsma (zem asfalta) līdz nogāzei vai citam norobežojošam elementam;
8.3.3.4.4. Augšējā virsma iekļaujot nogāzes un grāvjus ar nogāzes nostiprinājumiem (nogāzes nostiprinājuma augšējā virsma).
[bookmark: _Hlk535584932][bookmark: _Toc477439856][bookmark: _Toc945985][bookmark: _Toc71885909]PU pielikumi
Nr.1: 	Prasības ģeotehniskās izpētes darbiem. 
Nr.2: 		Valsts galvenā autoceļa A4 Rīgas apvedceļš (Baltezers–Saulkalne) pārbūve par ātrgaitas autoceļu posmā no autoceļa A2 līdz autoceļam A6 piegulošo zemes vienību saraksts.
Nr.3: 		Valsts SM personā īpašumā iegūstamo un ar projekta tehniskajiem risinājumiem skarto zemes vienību un būvju saraksts. 
Nr.4: 	Būvprojekta darba daļas un tā apjomi. 
Nr.5: 	Būvprojektā pārbaudāmie jautājumi. 
[bookmark: _Hlk511652052]Nr.6: 	Topogrāfiskā uzmērīšana, ģeodēzisko tīklu punkti.
Nr.7: 	Prasības zemju un īpašumu jautājumiem.
Nr.8A: Informācija zemes īpašniekam par projektēšanas darbiem un projekta risinājumiem.
Nr.8B: Zemes īpašnieka informēšanas protokols. 
Nr. 8C Apliecinājums par projekta saskaņošanu.
Nr.9: Valsts galvenā autoceļa A4 Rīgas apvedceļš (Baltezers–Saulkalne) pārbūve par ātrgaitas autoceļu posmā no autoceļa A2 līdz autoceļam A6 novietojuma shēma. 


Projekta vadītāja Jūlija Ivanova 


ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU
* posma sākuma un beigu adrese ir aptuvena un precizējama dabā

